COVID-19: Sepanyol tolak perintah berkurung walaupun kes melonjak

OVIEDO, 17 Rabiulawal 1442H, Selasa – Kerajaan Sepanyol menolak pelaksanaan perintah berkurung sepenuhnya di wilayah yang teruk dijangkiti kes COVID-19, meskipun Kementerian Kesihatan negara itu melaporkan 55,019 lagi jangkitan baharu.

Jumlah kes baharu melonjak sepanjang tiga hari kebelakangan ini, dan terus meningkat berbanding minggu lalu.

Sementara jumlah kes aktif yang dirawat pula melonjak kepada 19,170 dengan lebih 15 peratus daripada semua katil di hospital kini dipenuhi pesakit COVID-19.

Lebih membimbangkan apabila 28 peratus daripada semua unit rawatan rapi (ICU) yang ada di negara itu – termasuk di hospital sementara – juga digunakan untuk merawat pesakit pandemik berkenaan.

Semalam, kerajaan wilayah Asturias – di mana bilangan kes jangkitan lebih tinggi berbanding gelombang pertama – mengumumkan langkah-langkah ketat untuk memerangi wabak itu.

Kerajaan daerah mengumumkan untuk melaksana perintah kawalan pergerakan dan menutup semua aktiviti tidak penting bermula esok.

Pemimpin wilayah itu turut meminta kerajaan pusat memberi kuasa untuk pihaknya melaksanakan perintah berada di rumah selama sekurang-kurangnya 15 hari.

Keadaan darurat di Sepanyol tidak termasuk sokongan undang-undang untuk berada di rumah, dan Menteri Kesihatan Sepanyol, Salvador Illa berkata, kerajaan tidak merancang untuk mengenakan perintah berkurung yang ketat.

“Kita percaya bahawa dengan langkah-langkah yang telah dilakukan, kita dapat mengendali pandemik ini,” katanya. – Agensi


Laporan palsu berkaitan kehilangan kad pengenalan meningkat

SHAH ALAM, 8 Syawal 1442H, Khamis – Polis Selangor mendapati terdapat peningkatan yang ketara dari segi jumlah laporan polis palsu yang diterima berkaitan kehilangan kad pengenalan, dengan 108 laporan palsu telah disiasat untuk tempoh empat bulan pertama tahun ini.

Dalam kenyataan hari ini, Ketua Polis Selangor Datuk Arjunaidi Mohamed berkata, jumlah itu adalah tinggi berbanding angka keseluruhan pada tahun lepas iaitu hanya 60 kes laporan palsu.

Beliau berkata, daripada 168 laporan palsu itu, sebanyak 86 kes telah berjaya dituduh di mahkamah manakala 82 kes masih dalam siasatan polis.

“Siasatan polis mendapati penyebab utama laporan palsu dibuat kerana denda yang dikenakan ke atas setiap kehilangan kad pengenalan sekiranya berpunca dari kecuaian, namun pengecualian denda diberikan ke atas kes jenayah seperti kecurian, ragut dan samun,” katanya.

Arjunaidi berkata, orang ramai membuat laporan palsu kerana semata-mata untuk mengelakkan dari dikenakan denda dan sering mengaitkan dengan kehilangan kad pengenalan dengan menjadi mangsa jenayah.

Beliau berkata, pihaknya menasihatkan orang ramai agar tidak membuat laporan palsu demi kepentingan peribadi kerana kesahihan sesuatu laporan polis akan diketahui selepas siasatan terperinci dilakukan sama ada laporan tersebut benar atau rekaan semata-mata.

Tegasnya, individu yang membuat laporan palsu boleh disiasat di bawah Seksyen 182 Kanun Keseksaan yang memperuntukkan hukuman penjara sehingga enam bulan atau denda hingga RM 2,000 jika disabitkan kesalahan. -Bernama


Kes roboh Masjid Babri di India, semua 32 tertuduh dibebaskan

NEW DELHI, 12 Safar 1442H, Rabu – Mahkamah khas di India pada Rabu membebaskan semua 32 tertuduh dalam kes merobohkan Masjid Babri, lapor Agensi Anadolu.

Keputusan kes itu dibuat hampir 28 tahun selepas masjid itu dirobohkan dalam satu rusuhan besar-besaran di bandar Ayodhya, utara India.

Hakim SK Yadav, pada hari terakhir tugasnya, memutuskan kes itu tidak mempunyai bukti kukuh dan insiden perobohan masjid berkenaan tidak dirancang.

Masjid Babri dibina oleh Mir Baqi, seorang pegawai pada era Maharaja Babur pada tahun 1526. – Bernama


PN perkenal logo baharu PRU15

IPOH, 11 Zulhijjah 1443H, Isnin – Perikatan Nasional (PN) akan memperkenalkan logo baharu untuk digunakan pada Pilihan Raya Umum Ke-15 (PRU15).

Pengerusi PN, Tan Sri Muhyiddin Yassin berkata, ia susulan terdapat cadangan untuk mengubah suai logo sedia ada semasa Mesyuarat Majlis Tertinggi gabungan itu, kira-kira dua minggu lepas.

“Logo sedia ada sudah baik tetapi kita akan buat penambahbaikan dan ada simbol-simbol yang digunakan.

“Jadi logo yang sesuai akan diperkenalkan dan dimaklumkan kepada pihak SPR (Suruhanjaya Pilihan Raya),” katanya ketika ditemui pemberita semasa menghadiri Kenduri Rakyat Aidiladha Perikatan Nasional Negeri Perak di Kampung Manjoi di sini hari ini.

Beliau berkata demikian ketika diminta mengulas mengenai PAS yang membayangkan tidak menggunakan logo PN dan bulan purnama untuk calonnya pada PRU15.

Presiden PAS, Tan Sri Abdul Hadi Awang dilaporkan berkata, parti itu akan menggunakan simbol baharu dan sesuai untuk semua calonnya bagi menghadapi PRU akan datang.

Mengulas lanjut, Muhyiddin berkata, PAS telah memaklumkan mahu mencari logo yang bersesuaian dengan PN dan ia sedang diusahakan oleh Setiausaha Agung gabungan itu Datuk Seri Hamzah Zainudin.

Pada 3 Julai lepas, Timbalan Presiden PAS Datuk Seri Tuan Ibrahim Tuan Man dilaporkan berkata keputusan untuk menggunakan logo PN pada PRU15 masih belum dimuktamadkan. – Bernama


Jawatankuasa khas kaji sidang Parlimen hibrid teliti konsep, pelaksanaan

KUALA LUMPUR, 26 Syawal 1442H, Isnin – Jawatankuasa khas bagi mengkaji konsep dan mekanisme sidang Parlimen secara hibrid telah meneliti konsep dan kaedah pelaksanaannya dari pelbagai sudut dan permasalahan, termasuk mengambil kira amalan persidangan hibrid Parlimen negara-negara luar seperti United Kingdom dan Australia.

Yang Dipertua Dewan Negara Tan Sri Dr Rais Yatim berkata beberapa aspek penting sedang dalam penelitian jawatankuasa khas, khususnya dari sudut takrif dan pelaksanaan untuk diterima pakai, demi memastikan tiada pelanggaran perundangan melibatkan prosedur operasi standard COVID-19 yang berkuat kuasa pada masa ini.

“Ini kerana konsep dan prosedurnya melibatkan pelbagai implikasi bukan sahaja perundangan termasuk Peraturan Mesyuarat kedua-dua Dewan, tetapi juga ketentuan baharu berkaitan kelakuan serta tingkah laku ahli-ahli Parlimen sendiri selain hal ehwal prasarana dan kelengkapan legislatif,” katanya dalam kenyataan hari ini.

Menurutnya, jawatankuasa khas yang dianggotai antara lain Yang Dipertua Dewan Negara,Yang Dipertua Dewan Rakyat, Menteri di Jabatan Perdana Menteri, Timbalan Yang Dipertua Dewan Negara, kedua-dua Timbalan Yang Dipertua Dewan Rakyat serta Ketua Pentadbir Parlimen itu akan meneruskan mesyuarat susulan esok (8 Jun).

Rais berkata jawatankuasa khas itu secara khusus mengambil kira himpitan pandemik COVID-19 yang kini melanda negara dan rakyat serta mengambil berat kelangsungan suara rakyat di Parlimen yang berpaksikan pemerintahan raja berperlembagaan.

“Selain itu, jawantankuasa khas turut sama mengambil kira implikasi kuat kuasa pemerintahan darurat yang berdepan dengan cabaran kewangan dan beban tugas pentadbir Parlimen serta perimbangan kemampuan mengemas kini prasarana yang sedia ada melibatkan komunikasi 222 kawasan Dewan Rakyat dan 70 senator di seluruh negara.

“Justeru, dengan terlaksananya projek legislatif ini, ia merupakan suatu usaha yang murni dan amat membina kerana dalam apa jua keadaan, Parlimen, sebagai institusi induk pemerintahan demokrasi, perlu berfungsi,” katanya.

Rais berkata usaha itu membuktikan kepada rakyat bahawa pihak legislatif dan eksekutif amat objektif terhadap keperluan dan tuntutan semasa, khasnya bagi mendapatkan pandangan jujur, ikhlas dan membina daripada seluruh ahli Parlimen dan para senator dalam mengatasi ancaman COVID-19 di Malaysia yang ketika ini sudah meragut 3,378 nyawa dan keseluruhan kes menjangkau 616,815.

“Dalam menjayakan matlamat murni dan objektif ini, kuasa-kuasa eksekutif dan legislatif perlu dicantumkan supaya hasilnya menyempurnakan kehendak-kehendak Perlembagaan Persekutuan, Akta Majlis Parlimen (Keistimewaan dan kuasa) 1952, Peraturan Mesyuarat kedua-dua Majlis Dewan dan peraturan-peraturan sampingan berkaitan,” katanya. – Bernama


Cari rezeki kerana arahan Allah SWT

1. BILA seseorang sedar bahawa banyak nikmat dunia yang tidak dapat dia kecapi, dia akan beruntung hanya sekiranya dia berusaha untuk tidak terlepas nikmat-nikmat di akhirat.

Oleh itu, apabila kita terlepas nikmat dunia, jangan sesekali melakukan sesuatu yang akan menjadikan kita terlepas juga nikmat akhirat.

Ulama menasihatkan: “Sesiapa yang melihat kepada kesudahan, maka dialah yang akan selamat,”

2. Ramai manusia  tanpa sedar memohon

untuk dirinya akan habuan akhirat daripada Allah SWT.

Dia meminta kejayaan dan kesihatan untuk dirinya dan meminta anaknya supaya lulus dalam peperiksaan juga untuk dunianya.

Lalu apakah habuan akhirat yang dia minta bersungguh-sungguh daripada Allah sebenarnya?

3. Carilah rezeki kerana itu arahan Allah.

Kongsilah dengan manusia tentang usaha mencari rezeki dan galakkanlah rakan-rakan untuk mencari rezeki.

Tetapi,  jangan pamerkan ketakutan kita kepada kefakiran dan jangan sesekali takutkan manusia dengan kefakiran.

Yang menakutkan manusia dengan kefakiran ini hanyalah syaitan supaya manusia gelisah. Sedangkan Allah menjamin rezeki bagi manusia supaya manusia sentiasa tenang.

4. Setiap musibah yang Allah berikan kepada manusia, Dia gantikan dengan nikmat lain.

Tugas manusia adalah mencari nikmat tersembunyi  untuk digunakan sebaiknya ketika musibah.

Tidak akan berlaku sama sekali saiz musibah melebihi saiz nikmat yang Allah berikan. Dengan itulah manusia yang hampir kepada Allah akan bersyukur dengan musibah, sedangkan manusia biasa hanya akan bersabar.

Ustaz Muhammad Fauzi Asmuni

Presiden ISMA


Pelaksanaan PKPB, wabak COVID-19 tumpuan Dewan Rakyat hari ini

KUALA LUMPUR, 24 Rabiulawal 1442H, Selasa – Hal-hal berkaitan wabak COVID-19 serta pelaksanaan Perintah Kawalan Pergerakan Bersyarat (PKPB) di tujuh negeri bermula semalam menjadi perkara bakal dibincangkan pada persidangan Dewan Rakyat, hari ini.

Menurut Aturan Urusan Mesyuarat yang dipaparkan dalam laman rasmi Parlimen, kedua-dua perkara berkenaan terkandung dalam tiga soalan utama pada Sesi Waktu Pertanyaan-pertanyaan Menteri (MQT) yang bermula pada 10 pagi ini.

Wong Shu Qi (PH-Kluang) meminta Perdana Menteri menyatakan rasional pelaksanaan PKPB di tujuh negeri, manakala Dr Kelvin Yii Wuen (PH-Bandar Kuching) pula bertanyakan kepada Menteri Pendidikan rasional penutupan sekolah di seluruh negara termasuk kawasan hijau COVID-19 serta penangguhan peperiksaan awam dan rancangan membantu pelajar yang tiada kemudahan Internet.

Soalan Datuk Mohd Fasiah Mohd Fakeh (Bersatu-Sabak Bernam) kepada Menteri Kesihatan pula berkisar bilangan kluster yang menyebarkan pandemik COVID-19 dan bilangan kluster yang masih aktif terkini dan setakat manakah kluster-kluster ini memberi kesan kepada penyebaran COVID-19 di dalam negara.

Bagaimanapun seperti ditetapkan sebelum ini, sesi MQT kali ini hanya memerlukan Ahli-ahli Parlimen membacakan soalan dan menteri berkenaan akan menjawab secara bertulis pada hari sama, dengan soalan dan jawapan itu akan disiarkan dalam portal Parlimen Malaysia secepat mungkin.

Usai sesi itu, tumpuan akan beralih kepada sesi Pertanyaan-Pertanyaan Bagi Jawab Lisan yang antara lain tertumpu kepada soalan daripada Datuk Ahmad Nazlan Idris (BN-Jerantut) yang meminta Menteri Kewangan menyatakan perancangan kerajaan pasca-Perintah Kawalan Pergerakan Pemulihan (PKPP) bagi membantu rakyat yang kehilangan sumber pendapatan akibat COVID-19.

Perbahasan berkaitan Rang Undang-undang Perbekalan 2021 berkenaan Belanjawan 2021 kemudiannya akan mengambil tempat untuk hari kedua selepas membuka tirainya semalam.

Sidang Dewan bermula minggu ini berlangsung hanya empat jam iaitu pada 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenar berada di dalam dewan pada satu-satu masa.

Ia sebagai langkah berjaga-jaga berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


Imam masjid antara penerima Anugerah Maulidur Rasul 1442H Melaka

MELAKA, 19 Rabiulakhir 1442H, Sabtu – Setiap hari sejak 38 tahun lepas, imam kariah Masjid Kampung Hulu, Abas Abd Hadi, membawa motosikal atau keretanya sejauh 12 kilometer untuk mengimamkan solat.

Abas, 64, dari Kampung Pernu berkata sudah menjadi kebiasaannya keluar rumah sebelum zuhur dan pulang selepas isyak seusai menyampaikan kuliah agama atau mengajar al-Quran kepada masyarakat di masjid berkenaan.

Hasil kegigihannya menyebarkan syiar Islam, datuk kepada 19 cucu itu menjadi antara penerima Anugerah Khas Maulidur Rasul 1442H peringkat negeri Melaka yang disempurnakan Yang Dipertua Negeri Tun Mohd Ali Rustam di Auditorium Masjid Al-Azim, Bukit Palah di sini, hari ini.

“Saya berharap golongan muda pada masa kini terutamanya dapat mengimarahkan surau atau masjid di mana sahaja selain tidak jemu menambah ilmu agama untuk bekalan hidup.

“Saya juga bersyukur selain tidak menyangka terpilih untuk menerima anugerah ini dan berterima kasih kepada kerajaan negeri atas penghargaan tersebut,” kata Abas yang juga Ahli Jawatankuasa Persatuan Ulama-Ulama Melaka kepada pemberita selepas majlis sambutan itu yang turut dihadiri Toh Puan Asmah Abd Rahman dan Ketua Menteri Datuk Seri Sulaiman Md Ali.

Sementara itu, seorang lagi penerima anugerah berkenaan, Rusnah Ahmad, 64, yang mengajar fardu ain dan berpengalaman selama 42 tahun dalam pengurusan jenazah berkata pengiktirafan itu akan menyuntik semangatnya agar terus berbakti kepada masyarakat.

Anugerah Khas Maulidur Rasul 1442H turut diberikan kepada dua individu lain iaitu Myia Yuzrina Zalkis Ayol, 39, dan Mohammad Ismail, 81, serta Madrasah Al-Qurra’ Taboh Naning, Simpang Ampat, Alor Gajah. – Bernama


PRU15: BN tetap pendirian bergerak sendirian

SEREMBAN, 13 Jamadilawal 1443H, Sabtu – Barisan Nasional (BN) yang ditunjangi UMNO tetap dengan pendirian untuk bergerak sendirian dan tidak mahu terikat dengan mana-mana parti lain dalam menghadapi Pilihan Raya Umum ke-15 (PRU15) nanti, kata Timbalan Pengerusi BN Datuk Seri Mohamad Hasan.

Beliau yang juga Timbalan Presiden UMNO berkata ini kerana kerajaan yang dibentuk selepas PRU15 itu mestilah kerajaan yang mendapat majoriti besar sekali gus membawa kepada kestabilan politik selain berpegang kepada resolusi Perhimpunan Agung UMNO 2020 yang tidak mahu kerjasama dengan parti lain.

“Jelas sekali UMNO ambil jalan untuk kita berseorangan (PRU15) dan tidak lagi terikat mana-mana parti, kita tidak mahu sebarang ikatan yang boleh mengekang tetapi apa jua rundingan atau ikatan adalah selepas PRU15.

Kalau parti tidak boleh buat maka elok difikirkan bersama atau membuat ikatan dengan parti yang boleh dijadikan rakan kongsi untuk bina kerajaan yang kuat, itu juga antara usul dicadangkan dalam Persidangan Perwakilan UMNO Bahagian Rembau tadi,” katanya kepada pemberita di sini hari ini.

Ditanya sama ada soal kedudukan Perdana Menteri (PM) dibincangkan dalam persidangan itu, Mohamad merangkap Ahli Dewan Undangan Negeri Rantau berkata tiada sebarang usul mengenai kedudukan PM dibangkitkan selain meletakkan perkara itu kepada kepimpinan tertinggi parti.

“Tak ada apa-apa perbincangan, tidak timbul soal sokong atau tidak sokong PM, kita ikut keputusan Majlis Tertinggi tempoh hari, kita beri mandat kepada lima orang kepimpinan tertinggi parti, namun terpulang kepada Bahagian masing-masing (usul kedudukan PM), kita tidak berikan apa-apa guideline (garis panduan),” katanya.

Sementara itu, beliau berkata perkara berkaitan pemilihan parti sama ada diadakan sebelum atau selepas PRU-15 akan turut diputuskan selepas perbincangan bersama Ahli Majlis Tertinggi UMNO terlebih dahulu. – Bernama


Gaji minimum Turki dinaikkan walau kadar inflasi tinggi

ANKARA, 13 Jamadilawal 1443H, Sabtu – Gaji minimum Turki telah dinaikkan sebanyak 50 peratus secara besar-besaran untuk tahun 2022, lapor Agensi Berita Anadolu.

Menurut agensi berita, Presiden Recep Tayyip Erdogan semalam mengumumkan bahawa menjelang 2022 gaji minimum akan meningkat daripada 2,826 lira (RM 726.10) kepada 4,250 (RM1091.98).

Susulan keputusan itu, lira Turki mencecah rekod rendah menjunam sebanyak 5.2 peratus kepada 15.595 berbanding dolar Amerika Syarikat (AS).

“Mata wang kami diketahui, dan ia adalah lira, dan kami tidak akan membiarkannya ditelan,” kata Erdogan sambil menegaskan beliau akan melawan hegemoni dolar AS.

Kestabilan, katanya, akan dipastikan dengan langkah baharu dalam beberapa hari akan datang, namun beliau tidak menjelaskan lanjut perkara ini.

Di Turki, inflasi tahunan meningkat kepada 21.31 peratus pada November, sekali gus melonjakkan harga makanan dan gas.

Ini juga adalah kadar tertinggi sejak November 2018. – Agensi


PKP di 6 daerah di Selangor bermula Khamis

PUTRAJAYA, 22 Ramadan 1442H, Selasa – Enam daerah di Selangor diletakkan di bawah Perintah Kawalan Pergerakan (PKP) bermula 6 Mei sehingga 17 Mei, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata enam daerah itu adalah Hulu Langat, Petaling, Gombak, Klang, Kuala Langat dan Sepang manakala baki tiga daerah iaitu Kuala Selangor, Sabak Bernam dan Hulu Selangor kekal dengan status PKP Bersyarat (PKPB).

“Dalam mengekang COVID-19 kerajaan sentiasa menilai semula arahan PKP khususnya di negeri yang mencatatkan kes positif secara mendadak.

“Kerajaan negeri Selangor melalui Menteri Besar dan Majlis Keselamatan Negara Negeri Selangor telah membentangkan untuk pelaksanaan PKP di Selangor,” katanya dalam sidang media mengenai PKP, PKP Bersyarat (PKPB) dan PKP Pemulihan (PKPP) hari ini.

Beliau berkata pergerakan merentas negeri dan daerah di enam daerah yang dikenakan PKP di Selangor tidak dibenarkan kecuali kes kecemasan seperti kes kematian. – Bernama


UMNO Johor tak pernah tolak Onn Hafiz sebagai MB

PASIR GUDANG, 23 Syawal 1443H, Selasa – UMNO Johor tidak pernah menolak pelantikan Datuk Onn Hafiz Ghazi sebagai Menteri Besar Johor yang ke-19 untuk menggantikan Datuk Hasni Mohammad selepas kemenangan Barisan Nasional (BN) dalam Pilihan Raya Negeri (PRN) Johor, Mac lepas, kata Naib Presiden UMNO Datuk Seri Mohamed Khaled Nordin.

Beliau berkata sokongan penuh diberikan kepada Ahli Dewan Undangan Negeri (ADUN) Machap itu untuk menjalankan tugas beliau.

“Kita akan berikan sokongan penuh kerana yang penting kerajaan negeri yang ada (adalah) kerajaan negeri yang mampu melaksanakan tanggungjawab dan berkesan, dan itulah yang memerlukan sokongan daripada UMNO,” katanya kepada pemberita pada Majlis Sambutan Hari Raya Aidilfitri UMNO Bahagian Pasir Gudang di sini.

Bekas Pengerusi Badan Perhubungan UMNO Johor yang juga bekas Menteri Besar Johor itu berkata demikian ketika mengulas dakwaan sesetengah pihak kononnya sebelum ini terdapat penolakan oleh pemimpin-pemimpin UMNO Johor kepada pelantikan Onn Hafiz sebagai Menteri Besar Johor.

Onn Hafiz, 43, yang memenangi kerusi Dewan Undangan Negeri Machap pada PRN lepas dengan majoriti 6,543 undi, dilantik sebagai Menteri Besar pada 15 Mac lepas, susulan kemenangan BN melebihi dua pertiga majoriti pada PRN itu. – Bernama


Jantina ketiga: Jangan cuba paksa negara terima agenda luar!

Oleh Ainul Illia Meor Suzurudin

BANGI, 5 Zulkaedah 1442H, Rabu – Pencarian penyelidik bagi kajian untuk mengiktiraf jantina ketiga di negara ini, dipercayai merupakan agenda luar yang cuba dipaksakan kepada rakyat Malaysia.

Timbalan Presiden gerakan Islam, Ikatan Muslimin Malaysia (ISMA), Dr Ahmad Kamsani Samingan berkata, ia boleh dilihat sebagai tindakan halus bagi mencairkan jati diri bangsa dan negara.

Walhal, penentuan jantina bagi kes-kes yang berkaitan perlu dibuat berdasarkan prinsip-prinsip beragama, iaitu menjadi teras kepada Rukun Negara, serta nilai budaya penduduk setempat.

“Sebagai sebuah negara Islam yang dihormati, Malaysia seharusnya mengguna pakai terma-terma dan prinsip-prinsip hak asasi manusia yang selari dengan Islam yang merupakan agama bagi negara,” katanya ketika dihubungi Ismaweb.net, hari ini.

Pada 14 Jun 2021, Suruhanjaya Hak Asasi Manusia Malaysia (SUHAKAM) di laman Facebook mengiklankan pencarian penyelidik untuk mengkaji kebolehlaksanaan perundangan bagi mengiktiraf jantina ketiga di Malaysia.

Kajian diusul SUHAKAM itu bertajuk ‘Feasibility of Having Legislation on the Recognition of a Third Gender in Malaysia’.

Menurut SUHAKAM, projek penyelidikan itu dijangka berjalan selama lima bulan bermula dari tarikh pelantikan dengan tarikh tutup permohonan pada jam 4 petang 30 Jun 2021.

Menempelak pihak berkenaan, Dr Ahmad Kamsani berkata, isu jantina ketiga ini bukan sahaja tidak patut diangkat kerana ia bertentangan dengan fitrah kemanusiaan tetapi ia juga berimpak besar kepada rakyat.

“Ia akan menimbulkan krisis nilai di kalangan rakyat sehingga boleh menjejaskan kerukunan dan keharmonian keluarga dan masyarakat,” katanya lagi.

Justeru, tidak mahu perkara ini dibiarkan, Dr Ahmad Kamsani menggesa kerajaan menegur SUHAKAM supaya tidak menjadi alat kepada agenda luar dan bertindak seolah-olah gunting dalam lipatan.

“Sekiranya pihak SUHAKAM berkeras untuk meneruskan perkara ini, amat wajar untuk semua pesuruhjayanya diganti dengan orang lain yang lebih berkredibiliti,” katanya.


Konflik Ukraine: Jawatankuasa pilihan khas Parlimen bermesyuarat minggu depan

KUALA LUMPUR, 24 Rejab 1443H, Sabtu – Jawatankuasa Pilihan Khas Parlimen Malaysia bagi Hal Ehwal Antarabangsa akan mengadakan mesyuarat minggu depan apabila Parlimen bersidang serta menjemput Wisma Putra untuk memberi taklimat mengenai pendirian negara berkaitan hubungan diplomatiknya dengan Rusia dan Ukraine.

Pengerusinya, Datuk Seri Salahuddin Ayub dalam kenyataan bersama dengan tujuh lagi Ahli Parlimen yang menganggotai jawatankuasa itu memaklumkan bahawa mereka juga akan melakukan kunjungan hormat ke atas Duta Ukraine ke Malaysia Olexander Nechytaylo bagi menzahirkan kebimbangan mengenai situasi tidak menentu terhadap keselamatan dan nasib rakyat negara tersebut.

“Jawatankuasa Pilihan Khas Parlimen Malaysia bagi Hal Ehwal Antarabangsa menzahirkan kebimbangan mendalam terhadap pencerobohan dan pencabulan hak asasi manusia sedemikian yang tidak mempunyai tempat di dunia ini pada abad ke-21 terutama ketika peperangan menentang pandemik COVID-19 belum berakhir,” menurut kenyataan itu.

Khamis lepas, Presiden Rusia Vladimir Putin mengumumkan operasi ketenteraan khas di wilayah Donbas di timur Ukraine dan susulan itu, Presiden Ukraine Volodymyr Zelenskyy mengisytiharkan darurat di seluruh negara tersebut.

Perdana Menteri Datuk Seri Ismail Sabri Yaakob hari ini berkata, Malaysia amat prihatin dengan peningkatan konflik di Ukraine dan menggesa semua pihak yang terbabit agar mengambil langkah segera untuk meredakan ketegangan itu serta mencegah kemusnahan dan kehilangan nyawa.

Ismail Sabri berkata, pada saat yang genting ini, setiap usaha perlu dilipatgandakan untuk mencari penyelesaian konflik secara aman dan damai menerusi dialog serta rundingan berdasarkan undang-undang antarabangsa dan Piagam Pertubuhan Bangsa-Bangsa Bersatu.

Tujuh lagi Ahli Parlimen dalam jawatankuasa itu ialah Datuk Seri Mohamed Nazri Abdul Aziz (Padang Rengas), Datuk Seri Azizah Mohd Dun (Beaufort), Datuk Abdullah Mat Nawi (Tumpat), Datuk Seri Tiong King Sing (Bintulu), Sim Tze Tzin (Bayan Baru), P Kasthuriraani (Batu Kawan) dan Awang Husaini Sahari (Putatan). – Bernama


Hampir 23 juta populasi dewasa Malaysia lengkap vaksinasi

KUALA LUMPUR, 20 Jamadilawal 1443H, Sabtu – Sebanyak 22,834,352 individu atau 97.5 peratus populasi dewasa di negara ini telah lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan (KKM) melalui laman COVIDNOW, sebanyak 23,134,179 individu atau 98.8 peratus daripada golongan itu menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, sejumlah 87.2 peratus atau 2,744,559 telah melengkapkan vaksinasi manakala 2,839,606 atau 90.2 peratus menerima sekurang-kurangnya satu dos vaksin COVID-19.

Sementara itu, statistik harian menunjukkan sejumlah 140,443 dos vaksin telah diberikan melibatkan 134,335 dos penggalak dengan 3,901 lengkap dos dan 2,207 dos pertama.

Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 56,720,268 dos dengan 5,363,641 daripadanya adalah dos penggalak. – Bernama


Syria pintas peluru berpandu milik Israel

KAHERAH, 2 Rabiulawal 1443H, Sabtu – Sistem pertahanan udara Syria berjaya memintas peluru berpandu milik negara pengganas Israel di ruang udara luar bandar Homs, lapor media rasmi negara itu hari ini.

Serangan negara tidak diiktiraf itu menyebabkan sekurang-kurangnya enam anggota tentera cedera dan beberapa kerosakan material.

Serangan berlaku sekitar jam 9:33 malam waktu tempatan, lapor agensi berita rasmi Syria memetik sumber ketenteraan.

“Israel melakukan serangan udara dari arah kawasan ketenteraan Al-Tanf dengan letupan peluru berpandu ke arah lapangan terbang tentera T-4 di wilayah tengah,” kata sumber.

Katanya lagi, pertahanan udara negara telah memintas sebahagian besar peluru berpandu.

Bagaimanapun, Israel enggan mengulas mengenai serangan tersebut.

Wilayah Homs bersebelahan dengan Lubnan, di mana kumpulan syiah Lubnan, Hizbullah yang disokong Iran berkuasa di sepanjang sempadan. – Agensi


Gempa bumi: Maghribi terima banyak bantuan negara asing

RABAT, 25 Safar 1445H, Isnin – Maghribi menerima banyak tawaran bantuan dan sokongan daripada kerajaan asing berikutan gempa bumi dahsyat yang melanda negara Afrika Utara itu, Jumaat lalu.

Gempa bumi kuat berukuran 6.8 magnitud itu mengorbankan 2,100 nyawa setakat ini, dan dianggap paling dahsyat melanda negara berkenaan sejak kejadian sama berlaku pada 1960.

Susulan kejadian tragis itu, banyak negara asing menzahirkan simpati dan solidariti kepada Maghribi, termasuk menawarkan bantuan yang diperlukan.

SEPANYOL, menghantar unit mencari dan menyelamat tentera dengan 56 pegawai serta empat anjing pengesan yang tiba di Maghribi pada Ahad.

Unit daripada Unit Tentera Kecemasan Sepanyol akan berfungsi kira-kira 100km di selatan Marrakech. Pasukan kedua seramai 30 pegawai dan empat ekor anjing pengesan sedang menuju ke Maghribi.

Menteri Luar Sepanyol, Jose Manuel Albares berkata, sebelum ini bahawa pihaknya menerima permintaan rasmi untuk bantuan daripada Maghribi menerusi panggilan rakan sejawatannya di negara itu.

AMERIKA SYARIKAT (AS), menghantar satu pasukan kecil pakar bencana ke Maghribi untuk menilai keadaan, mengenal pasti keperluan kemanusiaan yang tidak dapat dipenuhi, termasuk bekerjasama dengan kerajaan mengenal pasti bentuk sokongan tambahan.

BRITAIN, mengerahkan 60 pakar mencari dan menyelamat serta empat anjing pengesan pada Ahad, termasuk empat orang pasukan penilaian perubatan.

PERANCIS, sedang menunggu permintaan rasmi untuk bantuan daripada pihak berkuasa Maghribi, namun pada masa sama Kementerian Luarnya sedang mengaktifkan dana sumbangan kerajaan untuk menyokong solidariti.

ALGERIA, meskipun sudah memutuskan hubungan dengan Maghribi dua tahun lalu, negara itu bersedia membuka ruang udaranya untuk penerbangan kemanusiaan dan perubatan ke Maghribi.

Bahkan, Kementerian Luar Algeria berkata, pihaknya telah menyediakan pasukan kecemasan dan perubatan termasuk bantuan kemanusiaan untuk dihantar ke Maghribi jika diluluskan Rabat.

TUNISIA, telah menyediakan pasukan untuk menyokong usaha mencari dan menyelamat, namun negara itu masih menunggu kebenaran daripada Maghribi untuk berlepas ke sana.

Pasukan itu termasuk kira-kira 50 paramedik dan kakitangan dari unit khusus, anjing pengesan, peranti pemantauan, dron mengesan mangsa bawah runtuhan dan hospital lapangan.

TURKIYE, memaklumkan bahawa 265 pekerja bantuan pengurusan bencana (AFAD), Bulan Sabit Merah dan NGO lain bersedia untuk ke wilayah gempa jika Maghribi meminta bantuan antarabangsa.

Ankara berkata, pihaknya juga bersedia untuk menghantar 1,000 khemah ke kawasan terjejas.

KUWAIT, menerusi Emirnya, Nawaf Al-Ahmad Al Jaber Al-Sabah mengarahkan kerajaan menyediakan semua bekalan bantuan yang diperlukan untuk Maghribi.

TAIWAN, mengerahkan 120 pasukan penyelamat dari Jabatan Bomba Taiwan bersiap sedia untuk ke Maghribi sebaik sahaja mereka mendapat arahan daripada Kementerian Luar.- Agensi


COVID-19: Sekolah di Sabah tutup mulai hari ini hingga 25 Oktober

KUALA LUMPUR, 22 Safar 1442H, Sabtu – Kementerian Pendidikan (KPM) memaklumkan semua sekolah di Sabah ditutup mulai hari ini sehingga 25 Oktober depan.

Bagaimanapun, murid-murid sekolah berasrama penuh yang berada di zon merah serta mereka di asrama sekolah yang terletak di zon hijau tetapi rumah keluarga adalah di zon merah, perlu kekal tinggal di asrama masing-masing.

Menurut KPM, pihak sekolah akan menguruskan keselamatan dan kebajikan murid-murid tersebut di asrama.

“Mesyuarat Khas Majlis Keselamatan Negara Mengenai Pengurusan COVID-19 yang dipengerusikan YAB Perdana Menteri Tan Sri Muhyiddin Yassin pagi ini telah memberi tumpuan khusus kepada situasi di Sabah.

“Pada masa ini, semua sekolah di zon merah di negeri Sabah telah ditutup. Memandangkan kes-kes di negeri ini masih menunjukkan peningkatan, mesyuarat bersetuju supaya KPM meneliti keperluan untuk menutup sekolah-sekolah di seluruh negeri Sabah,” menurutnya dalam kenyataan.

Dalam tempoh itu, KPM berkata pentadbir sekolah diarah memastikan para guru dan murid-murid melaksanakan pengajaran dan pembelajaran di rumah dengan memuat turun manual di portal rasmi KPM (www.moe.gov.my). – Bernama


Rafizi tak takut pandangan umum walau nasihat dipertikai

BANGI, 1 Jamadilakhir 1444H, Ahad – Rafizi Ramli menyatakan dirinya tidak takut dengan pandangan umum meskipun kenyataan beliau kepada pengguna baru-baru ini dipertikai.

Sebaliknya, Menteri Ekonomi itu yakin rakyat yang rasional akan mula memahami dan mengikut apa yang disarankan selepas ini.

Menerusi hantaran di Twitter hari ini, beliau berkata, kenyataannya sebelum ini adalah mengenai usaha untuk menyuntik lebih keanjalan harga sebagai satu mekanisme mengawal harga barang, selain langkah di peringkat pembekal, iaitu melawan monopoli, menambah bekalan dan kawalan harga.

“Kita juga perlu suntik keanjalan dalam permintaan sebagai satu lagi mekanisme kawalan harga. Kerajaan banyak data harga yang boleh digunakan rakyat. Kita mula dengan yang ini, insya-Allah sedikit demi sedikit kita kembalikan kuasa pengguna.

“Jangan takut dengan pandangan umum. Insya-Allah, rakyat yang rasional akan mula memahami dan ikut serta,” katanya.

Pada masa sama, Ahli Parlimen Pandan itu yakin dalam sebulan lagi, ‘geng’ Perikatan Nasional (PN) yang mempertikaikan semua itu akan terduduk.

“Sama macam mereka terduduk soal lain yang asalnya kontroversi tapi bila hujahnya dibentang satu persatu, rakyat yang cerdik faham,” katanya.

Sebelum ini, Rafizi berkata, pengguna perlu berperanan menjadikan penawaran dan permintaan terhadap barangan menjadi lebih anjal, termasuk dengan tidak membeli produk yang dijual pada harga lebih mahal berbanding sebelum ini.

Katanya, seandainya pengguna tidak membeli atau menggunakan produk yang menawarkan harga yang tidak berpatutan, ia akan memberi gambaran kepada peniaga dan pembekal untuk tidak sewenang-wenangnya menaikkan harga barangan.


Kes SRC: Hakim masih baca penghakiman setakat tengah hari ini

KUALA LUMPUR, 7 Zulhijjah 1441H, Selasa – Setakat tengah hari ini, Hakim Mohd Nazlan Mohd Ghazali masih lagi membacakan penghakiman kes bekas Perdana Menteri Datuk Seri Najib Tun Razak yang dibicarakan atas tujuh pertuduhan menyeleweng RM42 juta dana SRC International Sdn Bhd.

Najib, 67, menghadapi tiga pertuduhan pecah amanah jenayah (CBT), tiga pertuduhan pengubahan wang haram dan satu pertuduhan menyalahgunakan kuasa melibatkan dana SRC.

Mengenai pertuduhan menyalahgunakan kuasa, hakim berkata pasukan pembelaan Najib gagal mengetengahkan mengenai imbangan kebarangkalian untuk menimbulkan keraguan munasabah dalam kes pendakwaan.

Najib sebagai Perdana Menteri dan Menteri Kewangan Malaysia, didakwa menggunakan kedudukannya untuk melakukan rasuah membabitkan RM42 juta menerusi penglibatan atau penyertaannya dalam keputusan untuk menyediakan jaminan kerajaan bagi pinjaman yang dipohon daripada KWAP oleh SRC yang berjumlah RM4 bilion.

Beliau didakwa melakukan kesalahan itu di Pejabat Perdana Menteri, Presint 1, Putrajaya, Wilayah Persekutuan Putrajaya antara 17 Ogos 2011 dan 8 Feb 2012. Najib merupakan perdana menteri keenam dari 2009 hingga 2018.

Mohd Nazlan kemudian membacakan penghakiman bagi pertuduhan pecah amanah jenayah (CBT). – Bernama


Jangan melampaui batas, membazir ketika berbuka puasa: Jakim

BANGI, 29 Syaaban 1443H, Jumaat – Tinggal beberapa hari sahaja lagi umat Islam akan menyambut bulan Ramadan dalam fasa peralihan endemik.

Bulan Ramadan merupakan bulan latihan bagi mengawal hawa nafsu seperti nafsu amarah – nafsu yang cenderung kepada perkara mungkar dan kejahatan – nafsu syahwat, nafsu makan dan seumpamanya.

Menerusi khutbah Jumaat, Jabatan Kemajuan Islam Malaysia (Jakim) berkata, memang tidak dapat dinafikan apabila dalam keadaan lapar atau perut kosong, nafsu makan akan semakin meningkat.

Katanya, perkara ini jika tidak dikawal boleh menyebabkan umat Islam lalai dan leka dalam membeli serta menyediakan juadah untuk berbuka puasa sehingga berlakunya pembaziran.

Berikutan itu, Jakim menasihatkan umat Islam sentiasa berpada-pada dan tidak melampaui batas ketika berbuka puasa.

“Ingatlah, sebagai umat Islam tujuan kita berpuasa di samping menunaikan tuntutan agama, puasa juga ialah sebagai benteng daripada melakukan perkara mungkar dan ia merupakan latihan rohani dan jasmani.

“Oleh itu, tunaikanlah ibadah puasa berpandukan ajaran Islam yang sebenar.

“Janganlah kita berpuasa dengan hanya sekadar menahan lapar dan dahaga sahaja. Tetapi buatlah amal kebajikan atau ibadah sunat yang lain,” katanya.

Pada masa sama, khatib menegaskan bahawa Ramadan bulan yang penuh dengan ganjaran pahala pada setiap amalan dilakukan.

Justeru, umat Islam diajak mengambil peluang dan ruang masa yang diberikan untuk meningkatkan amalan serta ketakwaan bagi meraih keampunan dan pelepasan dari api neraka jahanam.

“Ramadan bulan untuk kita mengawal nafsu daripada melakukan kemungkaran dan banyak melakukan amal soleh,” katanya.

Sementara itu, Jakim meminta semua pihak sentiasa istiqamah dalam melakukan kawalan kendiri terutama dalam membendung wabak COVID-19.

“Segera untuk mendapatkan dos vaksin penggalak untuk diri dan keluarga terutama anak-anak sebagai suatu ikhtiar yang diharuskan Islam.

“Bermunajat memohon doa agar kita semua sentiasa mendapat pertolongan Allah SWT daripada mudarat dan bencana,” katanya.


Suu Kyi dijatuhi hukuman penjara 4 tahun

YANGON,  1 Jamadilawal 1443H, Isnin – Sebuah mahkamah tentera di Myanmar pada Isnin menjatuhkan hukuman penjara empat tahun kepada Aung San Suu Kyi, atas kesalahan “menghasut” dan melanggar sekatan COVID-19.

Bekas Presiden Win Myint turut dijatuhi hukuman penjara empat tahun oleh mahkamah di Naypyidaw, itu, lapor Agensi Anadolu memetik The Irrawaddy.

Suu Kyi, 76, dan Myint adalah antara ratusan yang ditahan sejak junta Myanmar merampas kuasa pada Februari lepas, yang mencetuskan tunjuk perasaan besar-besaran.

“Kenyataan menghasut,” yang disebut dalam pertuduhan itu, dimuat naik di halaman Facebook parti Liga Demokrasi Kebangsaan (NLD) selepas Suu Kyi dan pemimpin parti lain ditahan tentera.

Sementara itu, pertuduhan mengenai pelanggaran sekatan COVID-19 bermula sejak kempen pilihan raya Suu Kyi.
Pemimpin yang digulingkan itu sepatutnya memulakan penggal keduanya selepas memenangi pilihan raya pada November 2020.

Dilaporkan tentera junta telah membunuh kira-kira 1,000 orang dan menahan 5,400 lagi semasa demonstrasi antirampasan kuasa. – Bernama


Tengku Zafrul dilantik Bendahari UMNO Selangor

SHAH ALAM, 21 Ramadan 1444H, Rabu – Menteri Pelaburan, Perdagangan dan Industri, Tengku Datuk Seri Zafrul Abdul Aziz dilantik sebagai Bendahari Badan Perhubungan UMNO Negeri Selangor.

Badan Perhubungan UMNO Negeri Selangor dalam kenyataan memaklumkan, Pengerusinya, Datuk Megat Zulkarnain Omardin turut melantik Datuk Abdul Mutalif Abdul Rahim sebagai Setiausaha Badan Perhubungan UMNO negeri dan Datuk Dr Mohd Zaidi Md Zain sebagai Ketua Penerangan Badan Perhubungan UMNO negeri.

Pelantikan itu dibuat semasa mesyuarat pertama Badan Perhubungan UMNO negeri itu semalam, selepas pemilihan parti selesai pada 18 Mac lepas.

Mesyuarat itu juga mengambil ketetapan iaitu UMNO Selangor akan terus mendukung Kerajaan Perpaduan Malaysia dan komited untuk memastikan keutuhan kerjasama dalam kerajaan ini demi kestabilan negara.

Menurut kenyataan itu, UMNO Selangor mengambil maklum perjalanan Sekretariat Kerajaan Perpaduan Malaysia dan akan mewujudkan Jawatankuasa Kerajaan Perpaduan Peringkat Negeri dalam masa terdekat serta mengadakan program bersama pimpinan Kerajaan Negeri.

Selain itu UMNO Selangor turut memutuskan rangka kerja dalam penyediaan jentera di setiap peringkat dan memulakan gerakan di setiap Pusat Daerah Mengundi (PDM) serta meneruskan perundingan bersama Pakatan Harapan Selangor dalam menentukan pengagihan kerusi-kerusi bagi menghadapi Pilihan Raya Umum Negeri Selangor.

Mesyuarat tersebut juga menyatakan bahawa UMNO Selangor sebulat suara bersetuju dan telah menandatangani memorandum untuk memohon agar kepimpinan tertinggi UMNO membela bekas Presiden UMNO Datuk Seri Najib Tun Razak yang banyak berjasa kepada negara. – Bernama


GTA wadah baharu untuk rakyat mengundi PRU15

BANGI, 16 Muharam 1444H, Ahad – Kewujudan parti-parti politik baharu menjelang Pilihan Raya Umum ke-15 (PRU15) adalah pilihan alternatif rakyat dalam mengubah negara ke arah lebih baik.

Meskipun setiap parti politik mempunyai kekuatan tersendiri, semangat ‘parti kecil’ untuk melawan ‘parti besar’ hanyalah satu angan-angan jika terus bertembung sesama sendiri.

Atas dasar itu, Gerakan Tanah Air (GTA) – yang membabitkan beberapa parti politik, badan bukan kerajaan (NGO), profesional dan ahli perseorangan – telah ditubuhkan
sebagai wadah baharu kesatuan politik.

Naib Presiden BERJASA, Abd Aziz Sardan berkata, tidak dinafikan pakatan parti-parti besar antara faktor kemenangan.

Bagaimanapun beliau yakin, gabungan parti-parti kecil juga mampu membawa impak yang besar.

“Gabungan inilah yang bakal menjadi pilihan alternatif rakyat Malaysia.

“Gabungan ini sentiasa terbuka menerima kunjungan parti-parti kecil yang lain serta NGO di luar sana.

“Tidak lain dan tidak bukan, untuk melawan ahli politik yang tidak berintegriti dan penuh korupsi,” katanya dalam satu kenyataan.

Dalam pada itu, beliau menyifatkan senario politik negara ketika kini umpama ‘mimpi buruk’ kepada rakyat Malaysia.

Ini berikutan, kerakusan pemimpin hari ini yang hanya sibuk mengaut keuntungan berbanding menjaga kemaslahatan rakyat.

“Pelantikan politik di jawatan strategik syarikat berkaitan kerajaan (GLC) terus mengeruhkan imej negara dengan korupsi yang berlaku.

“Ironinya, kita masih mengharapkan pemimpin korup untuk mengubah negara,” katanya.

GTA terdiri daripada empat parti tonggak iaitu BERJASA, Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Gerakan itu dijangka bertanding di 120 kerusi Parlimen dan Dewan Undangan Negeri (DUN) pada PRU15, di semua kerusi majoriti Melayu dan yang ditandingi UMNO, khususnya di Semenanjung Malaysia.


Perlekeh bahasa Melayu, Rafidah Aziz kolot

BANGI, 30 Syawal 1443H, Selasa – Tan Sri Rafidah Aziz diselar kerana membidas inisiatif kerajaan menguatkuasakan penggunaan bahasa Melayu dalam kalangan penjawat awam, termasuk membabitkan urusan rasmi di peringkat antarabangsa.

Lebih malang, bekas pemimpin UMNO itu menyifatkan Malaysia ‘syok sendiri’ kerana melaksanakan arahan sedemikian dan menganggap usaha berterusan oleh kerajaan sebagai satu pemikiran ‘mundur’.

Padanya, hanya kebolehan berbahasa Inggeris akan menunjukkan kecekapan pegawai berkomunikasi sekali gus menjadi pendorong utama dan faktor dalam menarik pelaburan berkualiti tinggi, terutama dalam bidang dan sektor yang disasarkan dan strategik.

Mengkritik pandangan itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, arahan menggunakan bahasa Melayu bukan bermaksud bahasa Inggeris diketepikan sama sekali.

“Saya tidak fikir langkah kerajaan akan meminggirkan bahasa Inggeris seolah-olah pelabur-pelabur asing tidak boleh berkomunikasi dengan pegawai kerajaan dan akhirnya lari.

“Sepatutnya agenda pemerkasaan bahasa adalah agenda nasional yang perlu disokong penuh.

“Jika ada cadangan dan teguran, utarakanlah dengan konstruktif. Bukannya menggelupur tak tentu pasal,” katanya dalam satu kenyataan, hari ini.

Malah lebih menghairankan, katanya, Rafidah kerap menyebut ‘kejayaan’ beliau semasa zaman menjadi menteri dahulu.

“Entah apa yang hebatnya sangat pencapaian beliau pun saya tak tahu. Saya rasa beliaulah sebenarnya yang ‘syok sendiri’.

“Kita sudah hidup pada tahun 2022; zaman masing-masing bangga menonjolkan bahasa sendiri di peringkat antarabangsa.

“Saya rasa beliaulah sebenarnya yang kolot,” katanya lagi

Dalam pada itu, Aminuddin berkata, pihaknya berharap agenda ini akan berterusan walaupun kelak Datuk Seri Ismail Sabri tidak lagi menjadi Perdana Menteri.

“Malah, ia patut dijadikan agenda utama setiap Perdana Menteri yang akan datang,” katanya.

Terdahulu, Perdana Menteri, Datuk Seri Ismail Sabri Yaakob, mengumumkan kerajaan mengarahkan semua urusan melibatkan luar negara termasuk surat-menyurat mesti menggunakan Bahasa Melayu.


Lima restoran di Kepala Batas tidak patuh SOP diarah tutup: Polis

KEPALA BATAS, 22 Zulhijjah 1441H, Rabu  – Lima restoran termasuk dua daripadanya cukup terkenal di Kepala Batas diarahkan tutup kerana tidak mematuhi prosedur operasi standard (SOP) Perintah Kawalan Pergerakan Pemulihan (PKPP), dalam pemeriksaan yang dijalankan oleh pihak berkuasa semalam dan hari ini.

Ketua Polis Daerah Seberang Perai Utara ACP Noorzainy Mohd Noor berkata, lima restoran termasuk restoran menjual ikan bakar terkenal itu diarahkan tutup selama tujuh hari, selepas pemeriksaan premisnya mendapati ia gagal memastikan pelanggan mematuhi SOP dari segi penjarakan fizikal, terlalu ramai, dan tidak mencatat suhu badan pelanggan.

“Operasi bersepadu dua hari itu dijalankan pihak polis bersama Kementerian Kesihatan Malaysia dan Majlis Bandaraya Seberang Perai, dan hasil pemeriksaan kami mengambil tindakan terhadap lima premis kerana tidak mematuhi SOP dalam membendung penularan COVID-19.

“Malah ada restoran yang tidak menghadkan jumlah pengunjung makan di premis mereka sehingga tiada penjarakan fizikal antara satu sama lain,” katanya kepada pemberita, di sini, hari ini.

Katanya, selain diarahkan tutup selama tujuh hari, semua pemilik lima restoran itu dikenakan kompaun RM1,000 setiap seorang dan pihaknya akan meneruskan operasi bagi memastikan semua pihak mematuhi SOP ditetapkan. -Bernama


Ahmad Fadhli persoal garis panduan Minggu Solidariti Palestin tidak boleh singgung siapa?

BANGI, 16 Rabiulakhir 1445H, Selasa – Ahmad Fadhli Shaari mengajukan persoalan sama ada tindakan menyinggung perasaan penyokong Zionis Israel termasuk dalam larangan pada Minggu Solidariti Palestin yang dianjurkan Kementerian Pendidikan (KPM).

Ketua Penerangan PAS itu merujuk kepada poster garis panduan diterbitkan KPM mengenai larangan menggunakan simbol atau ikon yang boleh menimbulkan kontroversi termasuk bendera, slogan atau gambar yang menyinggung perasaan pihak lain.

Terdahulu, Menteri Pendidikan, Fadhlina Sidek berkongsi poster ‘Do’s dan Dont’s Pelaksanaan Minggu Solidariti Palestin di Institusi Pendidikan Bawah Kementerian Pendidikan Malaysia’ di akaun media sosial beliau.

Poster itu meminta supaya menghindar retorik ekstremis; elak menyalahkan individu atau agama; jangan memanipulasi fakta dan elak aktiviti yang boleh menimbulkan konfrontasi.

Ia juga meminta supaya menghindari politik partisan; jangan hanya menonjolkan perspektif satu pihak dan elak menggunakan simbol atau ikon yang boleh menimbulkan kontroversi.

Mengakui garis panduan itu bagus, Ahmad Fadhli bagaimanapun menegaskan ia masih longgar.

“Tidak bolehkah salahkan ‘Zionis’? Apa makna ‘menyinggung perasaan orang lain’?

“Menyinggung penyokong Zionis Israel termasuk larangan inikah?

“Sudah tentu apabila berlakunya penindasan terhadap rakyat Palestin, akan ada watak yang jahat, tidak bolehkah dinyatakan terus bahawa watak jahat itu ialah rejim Zionis?,” katanya menerusi hantaran di akaun Facebooknya, semalam.

Pun begitu, beliau yang juga Ahli Parlimen Pasir Mas menyambut baik larangan supaya menghindari politik partisan.

“Baguslah apabila dilarang individu yang terlibat dengan politik partisan untuk turut serta agar politik kepartian dapat dihindari dan sama-samalah kita pantau nanti. Good luck (semoga berjaya)!,” katanya.


Kulim had waktu operasi premis perniagaan di beberapa kawasan

ALOR SETAR, 29 Zulhijjah 1441H, Rabu – Menteri Besar Kedah, Muhammad Sanusi Md Nor berkata, keputusan Majlis Perbandaran Kulim (MPKK) mengehadkan waktu operasi perniagaan di beberapa mukim berkuat kuasa semalam, adalah selaras dengan bidang kuasa kerajaan negeri dan pihak berkuasa tempatan (PBT).

Katanya, walaupun semua tindakan di bawah Akta Pencegahan dan Pengawalan Penyakit Berjangkit 1988 terletak di bawah bidang kuasa kerajaan persekutuan, ada peruntukan tertentu yang berada di bawah kuasa kerajaan negeri dan PBT.

“Jadi kuasa yang diperuntukkan di bawah PBT ialah mengehadkan aktiviti premis perniagaan dari pukul 12 tengah malam kepada 8 malam,” katanya pada sidang media selepas mempengerusikan mesyuarat Exco kerajaan negeri di sini, hari ini.

Beliau diminta mengulas mengenai notis pemberitahuan yang dikeluarkan MPKK semalam berkenaan waktu operasi premis perniagaan di beberapa mukim dan kawasan di Kulim susulan penularan COVID-19.

Menurut notis yang dimuat naik di laman Facebook PBT itu, semua perniagaan di mukim atau kawasan terlibat iaitu Mukim Keladi, Mukim Padang Cina, kawasan Kelang Lama, Mukim Karangan dan Mukim Padang Meha hanya dibenarkan beroperasi dari 8 pagi hingga 8 malam.

Bagaimanapun pengecualian diberikan kepada stesen minyak, klinik perubatan swasta, pasar borong dan kilang yang mendapat kelulusan operasi daripada Kementerian Perdagangan Antarabangsa dan Industri.

Bagi premis perniagaan makanan pula, mereka hanya dibenarkan menjual secara bawa pulang atau pandu lalu sahaja.

Dalam pada itu, notis sama juga menyenaraikan pasar malam dan pasar pagi di daerah itu yang ditutup sementara iaitu di Taman Mutiara, Kelang Lama, Sungai Karangan, Merbau Pulas dan Taman Desa Aman.

Orang ramai atau para peniaga diminta merujuk notis tersebut bagi mendapatkan maklumat terperinci mengenai kawasan yang terlibat. – Bernama


Kertas siasatan kes peniaga kibar bendera Israel sudah lengkap

BANGI, 10 Rabiulakhir 1445H, Rabu – Polis Terengganu sudah melengkapkan kertas siasatan berhubung kes peniaga lelaki didakwa mengibar bendera Israel di premisnya di negeri itu minggu lalu.

Ketua Polis Terengganu, Datuk Mazli Mazlan berkata, pihaknya sudah mengambil keterangan lelaki berusia 30-an itu yang didakwa terbabit mengibarkan bendera berkenaan.

Katanya, pihaknya kini menunggu arahan lanjut daripada Pejabat Pengarah Pendakwaan Negeri (PPN).

“Kita telah menyiapkan siasatan dan akan hantar pada PPN untuk mendapatkan arahan seterusnya.

“Kes ini disiasat dibawah Seksyen 5 Akta Lambang Dan Nama 1963 (Penggunaan Tidak Wajar), Seksyen 14 Akta Kesalahan Kecil 1995 iaitu perbuatan dengan niat untuk menganggu keamanan dan Seksyen 39C Akta Dadah Berbahaya (ADB) 1952.

“Siasatan mendapati suspek mempunyai empat rekod jenayah berkaitan dadah selain dikehendaki untuk kes Seksyen 39C ADB 1952,” katanya seperti dipetik Berita Harian, hari ini.

Dalam pada itu, Mazli mengingatkan orang ramai supaya tidak melakukan tindakan yang boleh membangkitkan kegusaran masyarakat termasuk mengibar bendera Israel yang boleh mencetuskan kemarahan.

Terdahulu, tular di media sosial dua keping gambar menunjukkan bendera negara haram Israel dikibarkan di sebuah premis di Bukit Payong, Marang.

Tindakan itu mengundang kecaman ramai bahkan kebanyakan pemilik akaun media sosial meluahkan rasa marah dan tidak setuju dengan perbuatan tersebut.


Konsert babit pelajar tahfiz bukan anjuran kerajaan

KUALA LUMPUR, 13 Safar 1445H, Rabu – Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menjelaskan bahawa penganjuran Kepci Muzik Festival di Shah Alam, Selangor bersempena sambutan 50 tahun KFC pada Sabtu lepas bukan dianjurkan oleh kerajaan.

Sebaliknya, beliau berkata program berkenaan telah dianjurkan oleh pihak korporat dan swasta.

“Jabatan Perdana Menteri (Hal Ehwal Agama) telah menghubungi penganjur dan meminta penjelasan berkenaan isu tersebut.

“Makluman yang diterima oleh penganjur ialah jemputan pelajar-pelajar tersebut ke program karnival dan konsert berkenaan telah dibuat oleh pihak ketiga yang menaja golongan kurang bernasib baik termasuklah anak-anak tahfiz dari sebuah madrasah masyarakat Rohingya di Shah Alam,” katanya dalam sebuah video yang dimuat naik di Facebook rasminya.

Mohd Na’im turut menasihatkan semua pihak agar lebih berhati-hati dan menjaga sensitiviti agama, adab serta adat ketimuran dalam menganjurkan sebarang program.

Beliau berkata, penganjuran program juga perlu mengambil kira kesesuaian pengisian serta penontonnya termasuk dalam program yang melibatkan pelajar tahfiz dan anak muda.

“Nasihat saya, jadikan ia (isu berkenaan) sebagai ikhtibar kepada semua untuk memastikan mengikut garis panduan yang telah disediakan, saya telah meminta Jabatan Kemajuan Islam Malaysia (JAKIM) untuk memanggil pihak berkenaan dalam mengambil tindakan yang sewajarnya,” katanya.

Semalam, seorang individu bernama Andrie Ung Han Xiang mengaku bertanggungjawab membawa pelajar tahfiz ke konsert itu bagi memberi peluang kepada anak-anak yatim yang kurang berkemampuan merasai pengalaman menghadiri program tersebut.

Katanya, video tular di media sosial memaparkan kanak-kanak memakai jubah hijau dan berserban putih itu adalah dari Madrasah Watahfiz al-Quran Rohingya TTDI Jaya yang merupakan anak-anak pelarian Rohingya beragama Islam dan hampir tidak tahu untuk berkomunikasi di dalam Bahasa Melayu. – Bernama


Perak terawal dapat menghadap sultan berhubung pembubaran DUN

KUALA LUMPUR, 14 Rabiulawal 1444H, Selasa – Perak adalah yang terawal mendapat “janji temu” untuk menghadap Sultan bagi mendapatkan perkenan membubarkan Dewan Undangan Negeri (DUN) susulan pembubaran Parlimen Penggal Ke-14 untuk memberi laluan Pilihan Raya Umum ke-15 (PRU15), ketika pentadbiran DUN negeri-negeri lain masih bertaraf status quo.

Menteri Besar Perak Datuk Seri Saarani Mohamad dijadualkan menghadap Sultan Perak Sultan Nazrin Shah di Istana Kinta pada 2 petang esok bagi mendapatkan perkenan baginda membubarkan DUN Perak.

Setakat ini, hanya DUN di bawah pentadbiran Barisan Nasional (BN) iaitu Perak, Pahang, dan Perlis dilaporkan akan dibubarkan untuk mengadakan pilihan raya bersekali dengan pemilihan di peringkat Parlimen.

Menteri Besar Pahang Datuk Wan Rosdy Wan Ismail dan Menteri Besar Perlis Datuk Seri Azlan Man masing-masing masih menanti tarikh untuk menghadap Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah dan Raja Perlis Tuanku Syed Sirajuddin Putra Jamalullail, untuk mempersembahkan hasrat membubarkan DUN.

DUN Melaka, Johor, Sabah dan Sarawak yang baharu melalui pilihan raya negeri tidak akan dibubarkan.

DUN dibawah pentadbiran Pakatan Harapan (PH) iaitu Negeri Sembilan, Selangor dan Pulau Pinang, dan di bawah PAS — Kedah, Terengganu dan Kelantan dilaporkan hanya akan dibubarkan tahun depan.

Selangor diketahui tidak akan membubarkan DUN sehingga tahun hadapan dan perkara itu diperkenan Sultan Selangor Sultan Sharafuddin Idris Shah yang hari ini menitahkan agar pentadbiran kerajaan negeri diteruskan supaya dapat memfokuskan usaha menjamin kesejahteraan rakyat.

Perdana Menteri Datuk Seri Ismail Sabri Yaakob mengumumkan pembubaran Parlimen Ke-14 berkuat kuasa semalam untuk memberi laluan kepada PRU15, selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14, Perdana Menteri turut mengesyorkan ketua kerajaan negeri kecuali Sabah, Sarawak, Melaka dan Johor untuk mendapatkan perkenan Sultan dan Yang Dipertua Negeri bagi membubarkan DUN masing-masing, bagi membolehkan pilihan raya negeri dan parlimen diadakan serentak. – Bernama


Rusuhan Parit Raja: Tujuh lagi ditahan

JOHOR BAHRU, 6 Syawal 1442H, Selasa – Polis menahan tujuh lagi lelaki berhubung insiden rusuhan di Parit Raja, Batu Pahat minggu lalu, menjadikan jumlah yang ditahan setakat ini 27 orang.

Ketua Polis Johor Datuk Ayob Khan Mydin Pitchay berkata, mereka yang  berusia 19 hingga 23 tahun terbabit ditahan semalam dan kini direman selama tiga hari hingga Khamis ini.

Selain itu, katanya, perintah reman 20 lelaki yang ditahan sebelum ini, dilanjutkan tiga hari lagi selepas tempoh reman ke atas mereka berakhir semalam.

“Setakat ini, semua individu yang ditahan itu memainkan peranan dalam insiden tersebut, sama ada membeli suar, membuat kain rentang, gantung banner. Namun berhubung penglibatan individu di belakang kumpulan ini, siasatan masih dijalankan,” katanya pada sidang media di sini hari ini, ketika ditanya mengenai perkembangan kes berkenaan.

Kejadian pada Khamis itu menyaksikan kira-kira 40 orang membuat halangan jalan raya menggunakan motosikal dan kereta selama 15 minit sambil memegang kain rentang bertulis ‘Kerajaan Gagal’ selain turut membakar suar dan mercun.

Kumpulan itu turut menggantung kain rentang berkenaan di sebuah jejantas berhadapan Sekolah Jenis Kebangsaan Cina Kong Nan di Jalan Parit Raja menuju ke Ayer Hitam sebelum video mengenai insiden  tular menerusi media sosial.

Sementara itu, Ayob Khan berkata, pihaknya telah mengeluarkan 20 kompaun bernilai RM42,000 berhubung pelanggaran prosedur operasi standard (SOP) Perintah Kawalan Pergerakan bagi tempoh 13 Mei hingga semalam, membabitkan kesalahan antaranya melakukan ziarah Aidilfitri dan mengadakan majlis perkahwinan.

“Kita juga telah membuka satu kertas siasatan terhadap Ahli Dewan Undangan Negeri Bukit Batu Jimmy Puah Wee Tse kerana dakwaan melakukan pelanggaran SOP ziarah Aidilfitri yang telah tular di media sosial. Sekiranya terbukti betul, baru kita kenakan kompaun,” katanya. -Bernama


TH beri kerjasama penuh kepada RCI

KUALA LUMPUR, 4 Zulhijjah 1442H, Rabu – Lembaga Tabung Haji (TH) akan memberikan kerjasama penuh kepada Suruhanjaya Siasatan Diraja (RCI) bagi isu-isu berbangkit mengenai hasil pengauditan perunding-perunding dari 2014 hingga 2020.

Pengarah Urusan Kumpulan dan Ketua Pegawai Eksekutif Lembaga Tabung Haji Datuk Seri Amrin Awaluddin berkata TH mengambil maklum dan menyambut baik keputusan kerajaan menubuhkan suruhanjaya itu.

“TH berpendapat bahawa hasil siasatan dan pandangan dari RCI kelak dapat membantu TH menambah baik dari segi pengurusan dan aspek tadbir urus.

“Aspek tadbir urus, integriti dan reputasi TH sebagai institusi simpanan kewangan Islam amat penting bagi memastikan keyakinan dan kepentingan orang ramai terjamin khususnya para pendeposit,” katanya dalam kenyataan hari ini.

Amrin berkata TH sentiasa berusaha untuk melaksanakan proses penambahbaikan terhadap operasi dan urus tadbirnya demi kepentingan pendeposit.

Terdahulu, Timbalan Perdana Menteri Datuk Seri Ismail Sabri Yaakob berkata mesyuarat Jemaah Menteri bersetuju menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai TH.

Penubuhan RCI bertujuan memastikan satu siasatan dalaman yang telus dan amanah dapat dilaksanakan demi memastikan TH menjalankan mandat dengan profesional dalam menguruskan wang deposit umat Islam. – Bernama


Pakatan 27 kerusi Parlimen boleh rapatkan  kembali UMNO-PAS

BANGI, 17 Safar 1444H, Rabu – Jika UMNO dan PAS masih mahu meneruskan kerjasama politik dengan mengambil semangat Muafakat Nasional (MN), percubaan pakatan pilihan raya untuk 27 kerusi Parlimen pada Pilihan Raya Umum Ke-15 (PRU15) akan datang adalah langkah terbaik.

Ini kerana, kerjasama politik UMNO dan PAS dalam konteks 27 kerusi Parlimen ini boleh menjadi titik tolak kepada pemugaran semula MN dalam landskap politik negara.

Profesor Madya Fakulti Ekologi Manusia, Universiti Putra Malaysia (UPM), Mohd Izani Mohd Zain berkata, kerjasama untuk 27 kerusi Parlimen ini boleh membuka langkah untuk memautkan kembali hubungan sudah renggang antara UMNO dan PAS.

“Namun, hal ini tidak mudah untuk dilaksanakan. Bagi UMNO mungkin tiada isu besar, tetapi PAS perlu melepasi rintangan Bersatu jika mahu meneruskan pakatan pilihan raya ini.

“Tidak mustahil, jika pakatan pilihan raya ini berhasil, pertembungan UMNO/PAS dan PH (Pakatan Harapan) dijangka disusuli dengan kemunculan calon Bebas yang mahu merosakkan peluang kedua-dua pihak menang pada pilihan raya,” katanya.

Menulis di Berita Harian (BH), beliau berkata, jika kerjasama politik dua parti itu terlaksana, ia dijangka tidak memberi kesan kepada UMNO, sebaliknya PAS akan terus dicurigai rakan komponennya, Parti Pribumi Bersatu Malaysia (Bersatu).

“Bersatu sejak awal lagi tidak mahu sekutunya iaitu PAS bekerjasama dengan UMNO, sebaliknya Bersatu lebih rela membuka jalan kerjasama dengan PH berbanding UMNO pada PRU15.

“Bersatu seperti ‘abang besar’ dalam PN (Perikatan Nasional) mahu mengawal tindak-tanduk PAS. Dalam hal ini, Bersatu memberi jaminan tiada rundingan rasmi PAS dengan UMNO bagi menghadapi PRU15,” katanya.

Menurut Mohd Izani, Muafakat Nasional adalah simbol sebenar kekuatan politik Melayu menggabungkan dua parti politik Melayu-Islam terbesar di negara ini.

Malah, kekuatan politik UMNO dan PAS pernah menggegarkan politik negara suatu masa dahulu.

“Namun, sikap PAS yang juga mahu bekerjasama dengan Bersatu dalam PN meninggalkan MN jauh menjadi semakin tidak relevan.

“Langkah selamat adalah PAS perlu menggunakan logo dan lambang sendiri pada PRU15 jika mahu meneruskan kerjasama dengan UMNO di 27 kawasan Parlimen yang membawa maksud, pakatan pilihan raya ini tiada kaitan dengan Bersatu.

“Kini bola tanggung diberikan kepada PAS,” katanya.


Lembaga Pengampunan beri nasihat salah berhubung pengampunan Anwar

KUALA LUMPUR, 24 Zulhijjah 1441H, Jumaat – Mahkamah Tinggi di sini hari ini diberitahu bahawa Lembaga Pengampunan memberikan nasihat yang salah kepada Yang di-Pertuan Agong (YDPA) dalam memberikan pengampunan penuh terhadap Presiden PKR, Datuk Seri Anwar Ibrahim yang dipenjara atas kesalahan meliwat bekas pembantu peribadinya.

Peguam Mohamed Haniff Khatri Abdulla yang mewakili Peguam Mohd Khairul Azam Abdul Aziz selaku plaintif berkata, komposisi Lembaga Pengampunan juga tidak teratur ketika itu, maka nasihat yang diberikan oleh Lembaga Pengampunan kepada YDPA adalah tidak sah.

“Dalam isu ini, yang salah adalah Lembaga Pengampunan dan bukannya YDPA. Pihak kami mencabar nasihat yang salah diberikan oleh Lembaga Pengampunan kepada YDPA di bawah Perkara 42 Perlembagaan Persekutuan,” katanya ketika berhujah terhadap permohonan Anwar dan Lembaga Pengampunan bagi membatalkan saman dikemukakan Mohd Khairul Azam berhubung pengampunan penuh yang diberikan terhadap Presiden PKR itu.

Menurut Mohamed Haniff, pengampunan hanya boleh diberi kepada pesalah bertujuan untuk menamatkan atau menggantung sesuatu hukuman dan bukannya membatalkan sabitan yang diputuskan oleh mahkamah.

“Jika sesuatu sabitan itu dibatalkan, ia bermaksud kita memainkan peranan mahkamah kerana hanya mahkamah yang boleh mendengar (keterangan dan bukti) dan mahkamah juga yang boleh membuat keputusan,” katanya.

Peguam J Leela yang mewakili Anwar pula berhujah bahawa pengampunan penuh yang diberikan oleh YDPA tidak boleh dicabar di mahkamah dan plaintif (Mohd Khairul Azam) juga tidak mempunyai locus standi atau kedudukan di sisi undang-undang untuk meneruskan tindakan saman berkenaan.

“Tuntutan saman plaintif adalah remeh, mengaibkan serta suatu penyalahgunaan proses mahkamah,” katanya yang memaklumkan menurut Perkara 42 Perlembagaan Persekutuan, YDPA boleh membatalkan sabitan yang diputuskan oleh mahkamah.

Peguam Kanan Persekutuan Natra Idris berkata, pihaknya juga bersetuju dengan Peguam Leela bahawa Perkara 42 Perlembagaan Persekutuan membolehkan YDPA mengeluarkan perintah pengampunan untuk sabitan.

Hakim Datuk Akhtar Tahir kemudiannya menetapkan 21 September untuk keputusan permohonan itu dan mengarahkan kesemua pihak terlibat memfailkan hujahan lanjut, sekiranya ada sebelum atau pada 21 Ogos.

Pada 26 Februari lepas, Mohd Khairul Azam selaku plaintif memfailkan saman itu menerusi Tetuan Raja Riza & Associates dengan menamakan Lembaga Pengampunan dan Anwar selaku defendan pertama dan kedua.

Mengikut penyataan tuntutan, Mohd Khairul Azam berkata, pada 10 Februari 2015, Mahkamah Persekutuan telah mengekalkan sabitan dan hukuman penjara lima tahun yang dijatuhkan oleh Mahkamah Rayuan terhadap Ahli Parlimen Port Dickson itu atas dakwaan meliwat bekas pembantu peribadinya, Mohd Saiful Bukhari Azlan.

Bagaimanapun, peguam itu mendakwa pada 9 Mei 2018, selepas Pilihan Raya Umum Ke-14 dan kerajaan baharu dibentuk, beberapa tindakan salah dan tidak berperlembagaan telah dilaksanakan bagi memastikan Anwar mendapat pengampunan dan dibebaskan daripada hukuman penjara yang sedang dijalaninya.

Dakwa plaintif, selepas dua hari kerajaan baharu dibentuk, Perdana Menteri ketika itu, Tun Dr Mahathir Mohamad dalam sidang akhbar pada 11 Mei 2018, mengumumkan bahawa YDPA telah bersetuju memberikan pengampunan penuh kepada Anwar.

Mohd Khairul Azam mendakwa pengampunan penuh yang diberikan kepada Anwar adalah bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh YDPA hendaklah dilaksanakan dengan nasihat oleh Lembaga Pengampunan.

Dakwanya, Lembaga Pengampunan belum dibentuk dengan sempurna selepas pembentukan kerajaan baharu dan adalah mustahil bagi Lembaga Pengampunan dapat bersidang memberikan nasihat kepada YDPA bagi memberikan pengampunan kepada Anwar.

Oleh itu, plaintif antara lain memohon pengisytiharan bahawa Lembaga Pengampunan telah ditubuhkan secara tidak sah di sisi Perlembagaan Persekutuan bagi tujuan bersidang dan seterusnya menasihati YDPA berkenaan rayuan pengampunan Anwar, mengakibatkan nasihat yang diberikan kepada YDPA adalah tidak sah dan terbatal. – Bernama


Tindakan drastik dikenakan pada MP Kuala Kangsar jika tukar kerusi

BANGI, 1 Rabiulakhir 1445H, Isnin – Bersatu akan mengambil tindakan drastik dengan menggugurkan keahlian Ahli Parlimen Kuala Kangsar jika beliau bertukar kerusi dan berada di blok Kerajaan di Dewan Rakyat.

Ketua Penerangan Bersatu, Datuk Seri Razali Idris berkata, sehingga kini parti belum membuat keputusan dan penentuan nasib terhadap Datuk Iskandar Dzulkarnain Abdul Khalid susulan sokongannya kepada Perdana Menteri, Datuk Seri Anwar Ibrahim

“Parti belum membincangkan apa tindakan bakal dikenakan, tetapi tidaklah sampai hentikan keahlian.

“Dia kalau cross the line, itu baru (kena) berhenti. Kalau duduk sebelah kerajaan itu lain. Itu yang kena ambil tindakan.

“Beliau mungkin tidak melanggar undang-undang melompat parti, tetapi ini sudah bercanggah dengan prinsip dan Perlembagaan parti,” katanya seperti dipetik akhbar tempatan hari ini.

Razali berkata, pihaknya sangat terkilan selepas tindakan Iskandar yang terburu-buru membuat keputusan dengan menggunakan hujah peruntukan pembangunan sebagai alasan.

Katanya, alasan yang diberikan oleh Iskandar berhubung isu peruntukan adalah sangat tidak relevan berikutan pemimpin lain juga berdepan perkara sama.

“Tiada ribut tiada hujan, tiba-tiba dikhabarkan beliau ditekan oleh kerajaan dan pihak berkuasa.

“Jika alasan beliau disebabkan peruntukan, pemimpin lain pun berdepan masalah serupa,” katanya.

Pada 12 Oktober lalu, Iskandar Dzulkarnain memutuskan untuk menyokong kepemimpinan Perdana Menteri, Datuk Seri Anwar Ibrahim dengan alasan isu peruntukan.

Beliau berkata, keputusan itu dibuat selepas meneliti rintihan berterusan pengundi dan menitikberatkan keperluan mendesak untuk menangani masalah krisis kenaikan kos sara hidup yang melanda kawasannya.

Bagaimanapun, Ahli Parlimen dari Perikatan Nasional (PN) itu berkata, beliau tidak akan meninggalkan atau mengkhianati partinya dalam apa jua keadaan atas prinsip taat dan setia kepada parti.


Calon Speaker: Nama tular tiada perbezaan ketara dengan PH

BANGI, 16 Zulkaedah 1441H, Rabu – Kerajaan Perikatan Nasional (PN) sekali lagi digesa mempertimbangkan calon yang menjunjung tinggi kedudukan serta kedaulatan Islam dalam Perlembagaan bagi menggalas jawatan Speaker Dewan Rakyat.

Gesaan disuarakan Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin selepas melihat calon yang dinamakan dalam usul untuk menggantikan Yang Dipertua Dewan Rakyat dan timbalannya tidak banyak perubahan dan penambahbaikan yang ketara.

Katanya, beliau serta ramai aktivis NGO Islam menegaskan, agar pihak kerajaan mempertimbangkan ciri-ciri seorang Speaker Dewan Rakyat yang bakal dilantik seperti menghormati serta menjunjung sistem raja berperlembagaan.

Selain itu, calon itu juga perlu menghormati serta menjamin hak kedudukan orang Melayu, Bumiputera dan hak kaum-kaum lain seperti yang termaktub di dalam Perlembagaan Persekutuan, berakhlak mulia, berintegriti dan mempunyai rekod bebas rasuah serta tegas dalam menjunjung semua prinsip Rukun Negara, katanya.

“Kita berharap agar pihak kerajaan dapat mengambil serius tuntutan ini bagi kelangsungan dan jaminan untuk agenda Islam dan Bumiputera serta keharmonian hidup seluruh rakyat dan pembangunan negara,” katanya dalam satu kenyataan, hari ini.

Sebelum ini dilaporkan Pengerusi Suruhanjaya Pilihan Raya (SPR), Datuk Azhar Azizan Harun dan bekas Menteri di Jabatan Perdana Menteri, Datuk Seri Azalina Othman Said dicalonkan dalam usul untuk menggantikan Yang Dipertua Dewan Rakyat dan timbalannya.

Menurut laporan portal FMT, Azhar akan menggantikan Tan Sri Mohamad Ariff Md Yusuf sebagai Yang Dipertua Dewan Rakyat manakala Azalina menggantikan Nga Kor Ming sebagai Timbalan Yang Dipertua Dewan Rakyat.

Kata portal itu, kertas pesanan yang menyenaraikan perdebatan dan usul menjelang persidangan Dewan Rakyat pada 13 Julai ini turut merangkumi usul Perdana Menteri, Tan Sri Muhyiddin Yassin untuk menyingkirkan Mohamad Ariff dan timbalannya itu.


Salur dengan telus, RM300,000 dana PEMULIH bukan ‘duit poket’ MP

BANGI, 18 Zulkaedah 1442H, Selasa – Peruntukan RM300,000 melalui Pakej Perlindungan Rakyat dan Pemulihan Ekonomi (PEMULIH) bukan ‘duit poket’ untuk Ahli Parlimen, sebaliknya dana itu hak rakyat yang perlu disalurkan dengan telus.

Justeru, parti BERJASA mengingatkan setiap Ahli Parlimen supaya jujur dan berintegriti dalam mengendalikan dana berkenaan supaya bantuan sampai kepada rakyat memerlukan.

Ini kerana, isu ketelusan penyaluran bantuan perlu diberi perhatian susulan berlaku kes penyelewengan dana membabitkan beberapa Ahli Parlimen sebelum ini, kata Yang Dipertua BERJASA Bahagian Sepang, Yudi Kurniawan Budi.

“Sebagai rekod, terdapat kes rasuah, penyelewengan dana dan salah guna kuasa membabitkan Ahli Parlimen, sama ada dari pihak kerajaan atau pembangkang terdahulu membabitkan ratusan ribu ringgit telah dilaporkan dan sebahagiannya dibawa ke mahkamah untuk perbicaraan.

“Pada 2008 dan 2009, pembantu khas seorang Ahli Parlimen mengaku tidak bersalah di Mahkamah Khas Rasuah di Kuching terhadap dua pertuduhan menyelewengkan dana berjumlah RM9,500 dan RM10,000,” katanya dalam kenyataan, hari ini.

Beliau berkata, seorang Ahli Parlimen di Selangor juga dihadapkan di Mahkamah Sesyen Shah Alam dengan lapan pertuduhan memalsukan tuntutan berjumlah RM80,000 bagi program tidak wujud.

“Kes-kes ini dan banyak kes lain membabitkan Ahli Parlimen diperkukuhkan dengan kenyataan Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki beberapa bulan lalu.

“Ia bahawa terdapat peningkatan kes rasuah berskala besar membabitkan sindiket jenayah dan kartel serta penjawat awam sejak wabak COVID-19 melanda negara awal tahun lalu,” katanya.

Yudi berkata, peningkatan kes-kes rasuah menurut Azam Baki dipercayai oleh kesan kegawatan ekonomi akibat penularan pandemik COVID-19 yang menyebabkan semakin ramai individu dalam keadaan terdesak.

“Selain faktor kelemahan kepimpinan peribadi individu, kelemahan kepimpinan dan pengurusan organisasi serta penguatkuasaan undang-undang dan hukuman,” katanya.

Semalam, Perdana Menteri, Tan Sri Muhyiddin Yassin mengumumkan peruntukan sebanyak RM300,000 kepada semua Ahli Parlimen termasuk pembangkang bagi melaksanakan Bantuan Bakul Makanan untuk rakyat terjejas akibat COVID-19.

Peruntukan itu adalah antara initipati inisiatif kerajaan melalui PEMULIH untuk membantu meringankan beban rakyat sepanjang tempoh Perintah Kawalan Pergerakan (PKP) 3.0.


Selangor larang jemputan imam luar negara untuk solat tarawih

BANGI, 24 Syaaban 1444H, Jumaat – Selangor melarang menggunakan perkhidmatan jemputan imam dari luar negara bagi pelaksanaan solat sunat tarawih dan program Ihya Ramadan.

Semua pentadbir masjid, surau dan musolla perlu memantau dan memastikan khidmat imam lantikan Majlis Agama Islam Selangor (MAIS), kata Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal negeri, Mohd Zawawi Ahmad Mughni.

“Jemputan imam luar negara adalah sama sekali tidak dibenarkan kecuali selepas mendapat kebenaran Jabatan Agama Islam Selangor (JAIS),” katanya dalam kenyataan hari ini.

Dalam pada itu, Mohd Zawawi turut mengingatkan semua pentadbir masjid, surau dan musolla supaya mematuhi ketetapan khas lain yang turut ditetapkan sepanjang Ramadan.

Katanya, pelaksanaan solat sunat tarawih perlu dilaksanakan sebanyak 20 rakaat dengan membaca surah dan ayat-ayat pendek.

“Pelaksanaan tazkirah juga dilaksanakan selepas selesai solat itu oleh penceramah bertauliah dan tempohnya tidak lebih 20 minit,” katanya.

Mengulas lanjut, Mohd. Zawawi berkata, kerajaan negeri menyambut baik ketetapan khas JAIS mengenai kebenaran pelaksanaan solat fardhu lima waktu, solat Jumaat dan aktiviti pengimarahan dengan kapasiti penuh mengikut syarat ditetapkan.

Katanya, berikutan fasa endemik COVID-19 ketika ini, orang awam dinasihatkan sentiasa berwaspada dan mengambil langkah berjaga-jaga.


KSU, KP perlu capai KPI gerakkan ekonomi pasca COVID-19

PUTRAJAYA, 18 Muharram 1442H, Ahad – Ketua Setiausaha Negara Tan Sri Mohd Zuki Ali menetapkan petunjuk prestasi utama (KPI) untuk semua ketua setiausaha kementerian dan ketua pengarah jabatan bagi memastikan program-program menggerakkan ekonomi pasca COVID-19 dilaksanakan mengikut perancangan.

Beliau berkata jika gagal, mereka perlu memberi sebab dan alasan munasabah untuk dipertimbangkan jawatankuasa yang dianggotai beliau sendiri dan Ketua Pengarah Perkhidmatan Awam (KPPA) Tan Sri Mohd Khairul Adib Abd Rahman serta beberapa ahli yang dilantik.

Perkata itu, katanya, diputuskan selepas perbincangan dengan KPPA susulan banyak program atau projek pembangunan yang dirancang tidak dapat dilaksanakan seperti yang dijadualkan.

“Jadi kalau kita masih bergerak mengikut cara kerja lama, seperti yang dikatakan Perdana Menteri Tan Sri Muhyidsin Yassin, kita khuatir kalau program yang ada tidak dapat dilaksanakan seperti dijadualkan.

“Untuk itu kita hendaklah bergerak dengan pantas dan berubah daripada cara kerja yang lama,” katanya kepada pemberita semasa melancarkan Program Kelestarian Malaysiaku Indah anjuran Persatuan Suri dan Anggota Wanita Perkhidmatan Awam Malaysia (Puspanita), di sini hari ini.

Terdahulu dalam ucapannya, Mohd Zuki berkata walaupun penjawat awam tidak terkesan dengan Perintah Kawalan Pergerakan (PKP) atau COVID-19, tetapi mereka tanpa mengira pangkat perlu bersama-sama menggerakkan ekonomi bagi membantu golongan yang terjejas.

“Kalau kita masih lagi bergelut dan terikat, kita gunakan alasan tatacara kerja kita yang lama, maka kita khuatir kalau tempoh yang diperlukan nak gerakkan ekonomi akan lebih panjang kerana kita dah tertangguh berapa lama,” katanya.

Ditanya mengenai peningkatan kadar pengangguran, katanya banyak inisiatif akan dilaksanakan bagi memastikan mereka yang terjejas akibat COVID-19 seperti hilang pekerjaan dapat dibantu.

“Kerajaan memberikan perhatian tetapi saya tidak boleh maklumkan lagi apa tindakan kita. Kita dalam perancangan yang akan diumumkan nanti bila sampai masanya… dijangkakan dalam masa terdekat kita umumkan,” katanya.

Mengenai Program Kelestarian Malaysiaku Indah, Mohd Zuki yang juga Penasihat Puspanita berkata antara komponen utama program itu ialah aktiviti penanaman pokok selaras dengan hasrat kerajaan untuk membentuk ekosistem hijau yang lebih lestari.

Mohd Zuki turut menyertai Pokok Fun Ride bersama-sama KPPA, Ketua Polis Negara Tan Sri Abdul Hamid Bador, ketua-ketua setiausaha kementerian termasuk Ketua Setiausaha Kementerian Komunikasi dan Multimedia Datuk Suriani Ahmad dan Presiden Perbadanan Putrajaya Datuk Dr Aminuddin Hassim.

Seramai 70 peserta terlibat dalam acara berbasikal sejauh 13 kilometer itu yang dilepaskan oleh Yang Dipertua Puspanita Puan Sri Norizam Che Mohd Nor. – Bernama


Ribuan rakyat Thailand berdemonstrasi gesa reformasi monarki, kerajaan

BANGKOK, 25 Rabiulawal 1443H, Isnin – Penunjuk perasaan sekali lagi keluar membanjiri jalanan di Bangkok, mendesak reformasi terhadap monarki negara itu dan kerajaan tentera.

Dengan ribuan peserta yang hadir, perhimpunan pada Ahad adalah salah satu protes terbesar dalam beberapa bulan kebelakangan ini, walaupun terganggu sementara disebabkan hujan.

Demonstrasi berskala kecil telah menjadi pertembungan berterusan, terutama di kejiranan Din Daeng di Bangkok, beberapa daripadanya telah menjurus kepada pertempuran dengan polis.

Dalam salah satu protes, seorang remaja lelaki ditembak di kepala pada Ogos, menyebabkan dia koma selama dua bulan sebelum meninggal dunia minggu lalu.

Salah satu tema utama demonstrasi pada Ahad untuk menggesa pemansuhan Seksyen 112, perundangan yang menjenayahkan kritikan terhadap raja.

Walaupun pernah menjadi stigma untuk menggesa reformasi kepada monarki, penunjuk perasaan semakin berani dalam tuntutan mereka.

Amnesty International (Amnesty) berada di lapangan mengumpul tandatangan untuk petisyen, menuntut pembebasan aktivis terkemuka yang telah ditahan dan didakwa mengikut undang-undang.- Agensi


MCA harap kerajaan Melaka campur tangan isu Bukit St Paul

BANGI, 4 Zulhijjah 1441H, Sabtu – Selepas teruk dibidas kerana membantah usul penukaran nama Bukit St Paul kepada Bukit Melaka, MCA kini berubah nada dalam isu berkenaan.

Sedangkan sebelum ini, Naib Pengerusi MCA Kota Melaka, Datuk Ronald Gan mendakwa, tindakan mengubah ikon sejarah itu sebagai tidak masuk akal dan tetap mahu nama sekarang dikekalkan.

Kenyataan Ronald Gan itu ternyata mencetuskan rasa kurang senang ramai pihak, sehingga petisyen menyokong penukaran nama bukit itu dilancarkan.

Bagaimanapun, Ronald Gan hari ini dilaporkan mendakwa, bantahannya terhadap usul itu bukanlah kerana mahu mengagungkan penjajah dan tidak berlandaskan kepada emosi semata-mata atau untuk mencetuskan isu perkauman.

Beliau mendakwa, tindakannya itu dibuat semata-mata untuk memelihara nama Melaka yang tersenarai sebagai Bandaraya Warisan Dunia Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).

“Sejak dahulu lagi nama Bukit St Paul sudah digunakan. Jadi, tiada keperluan untuk mengubah sejarah yang tercipta sejak sekian lama.

“Ini bukan isu perkauman atau bangsa, tapi kita nak generasi akan datang tahu mengenai nama bukit yang sudah wujud sekian lama ini,” katanya seperti dilapor Sinar Harian, hari ini.

Ronald Gan turut menolak dakwaan nama Bukit St Paul adalah untuk mengagungkan gereja, memandangkan ia hanyalah rangka bangunan sahaja dan bukan tempat ibadat.

Justeru, beliau berharap kerajaan negeri Melaka dapat campur tangan terhadap perkara itu bagi memastikan nama Bukit St Paul dikekalkan.

Semalam, Ketua Menteri Melaka, Datuk Sulaiman Md Ali dilaporkan berkata, kerajaan negeri masih menunggu laporan penuh berhubung usul Perbadanan Muzium Melaka (PERZIM) itu, selain perlu meneliti lebih mendalam sebelum memutuskan sebarang cadangan mana-mana pihak.


Sengaja hina al-Quran boleh murtad, wajib bertaubat: Mufti

BANGI,27 Rejab 1444H, Ahad – Tindakan membuang beberapa naskah al-Quran ke dalam longkang adalah penghinaan terhadap kitab suci dan boleh menimbulkan kemarahan setiap individu beragama Islam di negara ini.

Kesal dengan perbuatan pihak tidak bertanggungjawab, Mufti Pulau Pinang, Datuk Seri Dr Wan Salim Wan Mohd Noor berkata, menghina al-Quran dengan sengaja boleh menjadikan seseorang itu murtad dan diwajibkan bertaubat.

“Setiap individu Muslim yang beriman kepada agamanya tentu tersentuh, marah dan kesal apabila melihat klip video yang memaparkan beberapa naskah mushaf al-Quran dikeluarkan daripada sebuah longkang.

“Mencampakkan naskah al-Quran ke tempat sedemikian merupakan satu penghinaan terhadap kitab suci tersebut yang tidak dapat diterima walau atas apa alasan sekali pun.

‘Tindakan hina al-Quran dengan sengaja boleh menjadikan seseorang itu murtad dan diwajibkan bertaubat,” katanya seperti dipetik media tempatan, hari ini.

Mengulas lanjut tegas beliau, pihak berkuasa boleh melaksanakan hukuman tegas terhadap pelaku menurut hukum Islam sebagai pengajaran kepada masyarakat awam.

Jelas beliau, penghinaan terhadap al-Quran boleh berlaku pelbagai cara antaranya mengoyakkannya, mencontengkannya, mencampakkannya ke bumi (lebih-lebih lagi ke tempat yang kotor), memijaknya, membakarnya (kecuali untuk tujuan pelupusan dan sebagainya).

Atas dasar itu beliau berpandangan, pelupusan al-Quran merupakan kaedah terbaik dan perlu dilaksanakan mengikut proses yang betul iaitu dibakar dan abunya sama ada ditanam atau dicampak ke laut.

“Pelupusan perlu dibuat dengan cara yang penuh tertib demi memelihara kesuciannya seperti dibakar dengan menggunakan mesin khusus kemudian abunya ditanam atau dicampak ke laut,” katanya.

Terdahulu tular mengenai video di laman sosial menunjukkan seorang individu mengutip beberapa naskhah al-Quran yang dipercayai dibuang pihak tidak bertanggungjawab di dalam longkang berhampiran lombong Taman Sri Murni di Gombak.


16 orang dihukum mati di Mesir

CAIRO, 20 Rejab 1442H, Khamis – Pihak berkuasa Mesir telah melaksanakan hukuman mati ke atas 16 orang yang disabitkan kes jenayah minggu ini.

Pada Selasa, pihak berkuasa menjatuhi hukuman mati ke atas 11 orang di penjara Borg Al-Arab di pesisir kota Alexandria, dekat utara negara itu.

Sabtu lalu, hukuman sama dikenakan ke atas lima orang termasuk tiga wanita.

Kebiasaannya, Kementerian Dalam Negeri tidak mengumumkan bahawa pihaknya sedang melaksanakan hukuman mati.

Perkara itu diberitahu kepada keluarga banduan hanya setelah mereka dihukum mati supaya mereka dapat menerima jenazah untuk dikebumikan.

Disember lalu, pengawai hak asasi manusia antaraangsa, Amnesty International (AI) mengkritik hukuman yang dianggap sebagai pembunuhan mengerikan di Mesir.

Organisasi hak asasi manusia Community for Justice mendokumentasikan 87 hukuman mati yang dilakukan oleh pihak berkuasa Mesir pada bulan Oktober dan Disember 2020, yang digambarkan sebagai nombor rekod. -Agensi


Ismail Haniyeh dipilih semula sebagai pemimpin Hamas

ISTANBUL, 22 Zulhijjah 1442H, Ahad – Ismail Haniyeh dipilih sebagai pemimpin Pergerakan Perjuangan Islam Palestin (Hamas) untuk penggal kedua selama empat tahun.

“Saudara Ismail Haniyeh dipilih kembali sebagai ketua pejabat politik gerakan itu untuk kedua kalinya,” kata seorang pegawai Palestin kepada Reuters berikutan pemilihan dalaman oleh anggota parti.

Haniyeh – pemimpin Hamas sejak 2017 – telah mengawal kegiatan politiknya sepanjang beberapa konfrontasi bersenjata dengan negara pengganas Israel – termasuk serangan 11 hari pada Mei lalu.

Beliau adalah orang kanan pengasas Hamas, Sheikh Ahmed Yassin di Gaza, sebelum ulama berkerusi roda itu dibunuh pada tahun 2004.

Haniyeh, 58, memimpin Hamas memasuki dunia politik pada tahun 2006 – ketika mereka memenangi pilihan raya Parlimen Palestin – mengalahkan parti Fatah yang dipimpin Presiden Mahmoud Abbas.

Haniyeh menjadi Perdana Menteri tidak lama selepas kemenangan pada Januari 2006.

Selepas perang saudara yang singkat, Hamas merampas Gaza dari Pihak Berkuasa Palestin yang dikuasai Fatah, yang mengehadkan pemerintahan sendiri di Tebing Barat yang diduduki Israel, pada tahun 2007.

Israel telah menguasai sekatan di Gaza sejak itu, dengan alasan kononnya ancaman daripada Hamas. – Agensi


Beberapa kawasan di Pulau Pinang dilanda banjir kilat

GEORGE TOWN, 27 Safar 1444H, Sabtu – Hujan lebat sejak awal pagi tadi menyebabkan beberapa kawasan di Pulau Pinang dilanda banjir kilat, namun tiada pusat pemindahan sementara (PPS) dibuka setakat ini.

Hujan lebat sejak 5 pagi itu mengakibatkan kawasan Bayan Lepas, Bayan Baru serta Bukit Jambul terjejas dan beberapa laluan utama ditenggelami air sehingga menyukarkan kenderaan ringan melalui jalan tersebut.

Ahli Dewan Undangan Negeri (ADUN) Bayan Lepas, Azrul Mahathir Aziz berkata, pihaknya menerima maklumat antara kampung dilanda banjir kilat adalah Kampung Masjid, Kampung Manggis, Kampung Perlis, Kampung Binjai dan Kampung Seronok.

“Sebaik menerima maklumat saya dan pasukan DUN terus ke kawasan terlibat bagi melihat dan membantu…puluhan rumah dilanda banjir kilat dan ada kediaman terjejas teruk terutama rumah yang terletak berhampiran Sungai Bayan Lepas.

“Saya bimbang jika ada penduduk terperangkap banjir, namun alhamdulillah semuanya selamat dan setakat 10.15 pagi ini, air telah surut di beberapa kawasan dan tiada penduduk dipindahkan ke PPS,” katanya ketika dihubungi.

Sementara itu, Pengerusi Majlis Pengurusan Komuniti Kampung (MPKK) Kampung Binjai, Baseri Hashim ketika dihubungi berkata, kira-kira 30 rumah di Kampung Binjai dilanda banjir kilat awal pagi tadi akibat hujan lebat berterusan sehingga 9 pagi.

Beliau berkata, air mula naik di kawasan rumah penduduk selepas subuh dan air naik terlalu cepat sehingga ke paras buku lali orang dewasa, namun mangsa terlibat sudah bersiap sedia serta mengambil langkah berjaga-jaga.

“Setakat ini, tiada penduduk dipindahkan ke PPS kerana air kembali surut selepas hujan berhenti tetapi penduduk tetap berjaga-jaga kerana bimbang hujan lebat akan berterusan,” katanya.

Beliau berkata, kampung tersebut kerap dilanda banjir sekiranya hujan lebat berterusan kerana berada di kawasan tanah rendah dan berharap pihak berkuasa dapat mengambil tindakan segera terutama membersihkan longkang serta parit agar tidak tersumbat. – Bernama


Pengguna saman aplikasi Muslim Pro, dakwa jual data kepada tentera AS

PARIS, 8 Rabiulakhir 1442H, Selasa – Pengguna aplikasi mudah alih Islam, Muslim Pro yang didakwa menjual data kepada tentera Amerika Syarikat (AS) menyaman syarikat itu, kata peguam mereka.

Bekas pengguna aplikasi Muslim Pro – aplikasi yang mendakwa memiliki 95 juta pengguna di seluruh dunia – telah memfailkan saman setelah laporan media menuduh ia berkongsi data dengan syarikat yang berkaitan dengan tentera AS.

Saman yang difailkan oleh pengguna di Perancis itu, yang dimaklumkan oleh radio RTL Perancis, mendakwa syarikat berkenaan melakukan kesalahan perlindungan data, penyalahgunaan kepercayaan, membahayakan nyawa orang lain dan konspirasi untuk melakukan pembunuhan.

Kes itu dijadualkan akan difailkan hari ini.

Vice Media minggu lalu melaporkan mengenai bagaimana tentera AS membeli data geolokasi pengguna daripada serangkaian aplikasi di seluruh dunia.

Ia termasuk aplikasi Muslim Pro, yang memiliki pilihan geolokasi yang membolehkan pengguna untuk melihat waktu solat dan arah kiblat.

Syarikat itu didakwa menjual data pengguna kepada sebuah syarikat bernama X-Mode, yang menjualnya kepada sub-kontraktor dan tentera, kata Vice.

Pasukan Khas AS kemudian dapat menggunakan data untuk misi luar negeri, kata laporan itu, dengan spekulasi kononnya dapat digunakan untuk menyerang pengganas melalui serangan dron.

Bagaimanapun, Muslim Pro menafikan pihaknya menjual data pengguna kepada pihak ketiga sebelum dibeli tentera AS.

Menurut kenyataan, Jabatan Perlindungan Data Peribadi (JPDP), Muslim Pro menjelaskan, maklumat yang diberikan sebelum ini kepada X-Mode bukan data peribadi.

“Pihak Muslim Pro amat komited melindungi data peribadi penggunanya mengikut lunas undang-undang serta peraturan perlindungan data peribadi.

“Hingga kini, sebanyak 72 peratus pengguna applikasi Muslim Pro masih merupakan pengguna yang tidak berdaftar dan ini meningkatkan ketanpanamaan (anonymity) aplikasi tersebut,” katanya. – Agensi


Lelaki berkempen PRU15, halang tugas polis ditahan

KUALA LUMPUR, 18 Rabiulawal 1444H, Sabtu – Seorang pemimpin peringkat akar umbi sebuah parti politik ditahan kerana disyaki melakukan provokasi dan menghalang tugas anggota polis di Taman Koperasi Polis Fasa 2 di sini, petang semalam.

Ketua Polis Daerah Sentul ACP Beh Eng Lai berkata lelaki berusia 44 tahun itu ditahan selepas pihaknya menerima laporan daripada orang awam berhubung tindakannya memberikan ucapan awam menggunakan pembesar suara dan menghalang lalu lintas kira-kira 5.45 petang.

Beliau berkata polis yang tiba di lokasi kejadian mendapati lelaki terbabit sedang memegang sebatang kayu yang diikat bersama bendera parti politik dan berkempen berhubung Pilihan Raya Umum ke-15.

“Kita menasihati individu tersebut untuk beredar tetapi dia enggan dan bertindak melakukan provokasi.

Individu itu dibebaskan hari ini dan kes disiasat di bawah Seksyen 186 Kanun Keseksaan kerana menghalang penjawat awam dalam menjalankan tugas serta Seksyen 283 Kanun Keseksaan kerana telah membuat halangan di jalan awam,” katanya dalam satu kenyataan hari ini. – Bernama


Keputusan buka sekolah berperingkat tepat, elak pelajar ‘burn out’

BANGI, 29 Muharram 1443H, Selasa – Polemik isu pembukaan semula sesi persekolahan secara bersemuka hangat diperbincangkan kebelakangan ini.

Ada ibu bapa yang bersetuju, tidak kurang juga ada yang membantah berikutan bimbang jangkitan tidak didapat kawal kerana anak-anak belum divaksinasi.

Meskipun Menteri Kanan Pendidikan, Datuk Radzi Jidin memaklumkan pembukaan semula sekolah secara bersemuka pada 3 Oktober dilakukan secara berperingkat, rata-rata masih meluahkan kegusaran.

Bagi Presiden Ikatan Guru-Guru Muslim Malaysia (iGuru), Ustaz Mohd Azizee Hasan, keputusan yang dibuat Kementerian Pendidikan (KPM) sudah pastinya mengambil kira pelbagai aspek, termasuk mengkaji dari sudut risiko.

Malah, beliau berkata, keputusan itu juga dibuat berdasarkan pandangan pakar-pakar termasuk daripada Kementerian Kesihatan (KKM) dan Majlis Keselamatan Negara (MKN).

“Maka, pilihan pembukaan itu adalah jelas keputusan yang tuntas untuk melihat bahawa kelangsungan pendidikan adalah satu perkara penting.

“Namun, dalam masa sama kita melihat aspek keselamatan dan kesihatan pelajar juga tetap diberi keutamaan, termasuk tidak mengabaikan murid daripada keciciran,” katanya dalam bual bicara Agenda Pertiwi di TV Pertiwi, malam ini.

Beliau percaya KPM juga mengambil kira kesan yang dihadapi oleh pelajar dan guru dalam melaksanakan Pengajaran dan Pembelajaran di Rumah (PdPR) sepanjang tempoh pandemik COVID-19.

“Dan kita yakin kaedah secara bersemuka lebih berkesan dalam memberikan pembelajaran kepada anak-anak.

“Kaedah PdPR menyebabkan pelbagai isu antaranya kelesuan murid sehingga ke peringkat bukan hanya masalah kesihatan mental, tetapi juga ‘burn out’. Ia juga turut memberi kesan kepada guru,” katanya.

Ustaz Mohd Azizee berkata, keputusan pembukaan sesi persekolahan juga telah dinyatakan jelas dibuat secara berfasa dan bukan serentak kepada seluruh negara.

“Ini bermakna, ia dibuat secara berperingkat dan tidak babit semua sekolah serta pelajar. Mungkin sekolah yang diutamakan adalah di Fasa 4 PPN seperti Labuan yang akan jadi rintis kepada pelajar kembali belajar secara semuka.

“Ia kemudian diikuti oleh negeri di Fasa 3 dan difahamkan hanya babit kelas peperiksaan seperti SPM, STPM dan STAM. Sementara pelajar-pelajar lain dan negeri Fasa 1 dan 2 kekal dengan keadah PdPR,” katanya.


H&M,  Boohoo, Nike nafi guna buruh paksa Uyghur

LONDON, 20 Rabiulawal 1442H, Jumaat – Tiga jenama fesyen terkemuka termasuk Hennes & Mauritz AB (H&M) , Boohoo dan Nike menafikan tuduhan melanggan pembekal dari Xinjiang, China yang didakwa menggunakan buruh paksa etnik Uyghur dalam penghasilan produk mereka.

Perkara itu dibangkitkan oleh Ahli Parlimen di bawah komuniti Strategi Perniagaan, Tenaga dan Industri (BEIS) susulan terdapat laporan jenama-jenama itu termasuk The North Face, menggunakan buruh paksa Uyghur untuk melariskan produk di United Kingdom (UK).

Pengarah Operasi Sumber dan Kumpulan bertanggungjawab di Boohoo, Andrew Reaney memberitahu Ahli Parlimen berkenaan bahawa jenama peruncit dalam talian itu terkejut apabila dikaitkan dengan laporan mengenai buruh paksa Uyghur.

“Kami terkejut dengan apa yang terjadi kepada etnik Uyghur di wilayah Xinjiang.

“Kami telah menulis kepada semua pembekal kami bagi mengesahkan bahawa kami tidak mempunyai hubungan pembuatan atau fabrikasi ke wilayah tersebut,” katanya.

Sementara itu, Ketua Rantaian bekalan di H&M, David Savman berkata, kumpulan peruncit yang berpangkalan di Sweden itu tidak lagi menggunakan kapas dari Xinjiang.

“Ketika tuduhan ini timbul, kami telah membuat siasatan ke atas semua pembekal kami.

“Kami tidak menemui bukti pelanggaran itu, di mana kami mempunyai panduan etika yang sangat jelas, “ katanya.

Dalam sesi sama, Naib Presiden Sumber dan Pembuatan Kasut Global di Nike, Jaycee Pribulsky berkata, kumpulan berpangkalan di Amerika Syarikat (AS) itu sangat prihatin dengan keadaan di wilayah Xinjiang.

“Nike tidak mendapatkan kapas mentah. Nike telah mengesahkan dengan pembekal bahawa tiada benang atau tekstil yang dihasilkan di kawasan ini dalam produk kami,“ katanya. – Agensi


PBS mampu lahirkan murid lebih berkualiti jika dilaksana dengan betul

BANGI, 18 Zulkaedah 1443H, Sabtu – Meskipun Pentaksiran Tingkatan Tiga (PT3) dimansuhkan, sistem penilaian masih berjalan, tetapi dengan lebih banyak kepelbagaian dan fleksibiliti kaedah penilaian.

EXCO Perhubungan Luar dan Antarabangsa Majlis Perwakilan Pelajar (MPP) Universiti Teknologi MARA (UiTM), Muhammad Danial Mohamed Farook berkata, pelaksanaan Pentaksiran Berasaskan Sekolah (PBS) lebih holistik dan komprehensif kerana merangkumi Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) dan Pentaksiran Psikometrik (PPsi).

Beliau berkata, kepelbagaian potensi, bakat dan kebolehan murid akan diraikan, misalnya individu mempunyai daya kreatif tinggi dapat diasah untuk menyertai pertandingan inovasi, manakala pelajar mahir berkarya dapat diketengahkan untuk pertandingan kesenian.

“Fokus pembelajaran di sekolah juga akan berubah daripada mempelajari format menjawab soalan dan persediaan peperiksaan kepada penghayatan kandungan pembelajaran itu sendiri.

“Budaya menghafal buku teks dan jawapan dapat ditinggalkan,” katanya dalam rencana terbitan BH.

Bagaimanapun, Muhammad Danial berkata, di sebalik kelebihan PBS, beberapa perkara perlu ditambah baik bagi menjamin objektifnya dapat dicapai.

Pertamanya adalah pemantapan latihan pengendalian PBS kepada guru, kerana tempoh pemaklumkan pemansuhan PT3 dan pelaksanaan PBS terlalu singkat dan menyebabkan guru tidak dapat melakukan persiapan mencukupi untuk mengubah rancangan pembelajaran.

“Kegagalan dalam menyediakan latihan ini menyebabkan guru tidak bersedia dan tidak yakin menerapkan PBS dalam amalan pengajaran, sebaliknya kekal dengan amalan pengajaran semasa yang lebih selesa berbanding menukar kepada elemen baharu,” katanya.

Di samping itu, beliau berkata, beban tugas guru juga perlu diambil kira kerana mereka dipertanggungjawabkan dengan hampir 40 murid dalam satu kelas sedangkan bilangan itu terlalu ramai.

“Keadaan ini sekali gus dapat menjejaskan keberkesanan pelaksanaan PBS kerana proses penilaiannya bersifat individu, berbanding pentaksiran pukal.

“Guru juga terpaksa melakukan tugas pengkeranian yang mengganggu fokus guru,” katanya.

Justeru, Muhammad Danial menegaskan, KPM perlu memandang serius mengenai isu beban tugas guru.

KPM disarankan agar menyediakan pembantu guru untuk penilaian PBS bagi kelas besar dan staf sokongan untuk tugasan selain mengajar, manakala sistem pengurusan markah secara dalam talian wajar ditambah baik.

Mengambil contoh Hong Kong dan Finland yang juga menjalankan PBS, beliau berkata, negara itu memberikan kebebasan kepada guru untuk menentukan kurikulum sendiri agar sesuai dengan penilaian dijalankan.

Katanya, Malaysia belum bersedia memberi kebebasan sepenuhnya, tetapi sukatan pembelajaran wajar disemak semula KPM agar lebih sesuai dengan keperluan penilaian PBS.

“Kefahaman komuniti, terutama ibu bapa mengenai PBS juga perlu diperkasakan. Sebagai pemegang taruh utama sistem pendidikan negara, sokongan dan bantuan mereka amat diperlukan dalam menjamin kelancaran pelaksanaan PBS.

“Oleh itu, PBS jika dilaksanakan dengan betul, dapat menyediakan murid untuk masa hadapan tidak menentu melalui penilaian lebih holistik dan tidak terikat skema jawapan dengan murid dapat menjadi lebih kreatif, inovatif, dan memahami keupayaan diri,” katanya.


MKT UMNO mesyuarat malam ini putuskan nama calon PM

KUALA LUMPUR, 8 Muharram 1443H, Selasa – Ahli Majlis Kerja Tertinggi (MKT) UMNO dilaporkan bermesyuarat malam ini, bagi memutuskan nama calon Perdana Menteri untuk diserahkan kepada Istana Negara, esok.

Keputusan perlu dimuktamadkan susulan Yang di-Pertua Dewan Rakyat Datuk Azhar Azizan Harun memaklumkan surat akuan perlu dihantar kepada Istana Negara sehingga pukul 4 petang esok (18 Ogos).

Memetik media tempatan, mesyuarat yang dijangka dihadiri semua 38 Ahli Parlimen UMNO itu bagi memilih hanya satu nama sebagai calon Perdana Menteri.

Mesyuarat akan dipengerusikan Presiden, Datuk Seri Ahmad Zahid Hamidi, dan  bermula jam 8 malam.

Kemudian, Zahid akan mempengerusikan mesyuarat bersama Ahli-ahli Parlimen UMNO dan Barisan Nasional pada pukul 9.30 malam, di sebuah hotel di ibu negara.


Rentas daerah, negeri dalam fasa dua PPN hanya untuk guru, pelajar kelas peperiksaan

KUALA LUMPUR, 16 Zulkaedah 1442H, Ahad – Pergerakan rentas daerah dan negeri masih tidak dibenarkan pada Fasa Dua Kawalan Pergerakan dalam Pelan Pemulihan Negara (PPN), kecuali bagi pergerakan guru sekolah dan pelajar kelas peperiksaan, kata Menteri Kanan (Kluster Keselamatan), Datuk Seri Ismail Sabri Yaakob.

“(Untuk) Pergerakan rentas negeri bagi pasangan jarak jauh adalah dibenarkan bagi kes kecemasan dan khas sahaja dengan kelulusan Polis Diraja Malaysia,” katanya dalam kenyataan berkenaan Prosedur Operasi Standard (SOP) Fasa PPN hari ini.

Katanya dalam fasa dua, operasi beberapa lagi aktiviti ekonomi dalam sektor pembuatan serta sektor perdagangan dan pengedaran akan dibenarkan, dengan sektor pembuatan melibatkan automotif (kenderaan dan komponen), seramik, kilang perabot bagi tujuan eksport, getah, besi dan keluli serta simen.

“Sektor perdagangan dan pengedaran pula membabitkan kedai buku dan alat tulis, komputer dan telekomunikasi, barangan elektrik, kedai cuci kereta dan kedai gunting rambut (perkhidmatan gunting rambut asas sahaja),” katanya sambil menjelaskan kebenaran beroperasi kedua-dua sektor adalah dari 8 pagi hingga 8 malam.

Katanya operasi restoran, kedai makan, gerai makan, kenderaan bersaji, penjaja tepi jalan, penjaja beredar, medan selera, pusat penjaja, gerai makan tepi jalan atau kiosk masih beroperasi dari 6 pagi hingga 10 malam.

“Dalam fasa kedua, pasar tani dan pasar pagi dibenarkan beroperasi dari 7 pagi hingga 11 pagi dan terhad kepada enam komoditi iaitu sayur-sayuran, buah-buahan, barangan runcit, ayam proses, makanan laut dan daging. Bagaimanapun, pasar minggu, pasar malam dan pasar tamu masih tidak dibenarkan dibuka,” katanya.

Katanya, semua aktiviti sukan dan rekreasi secara individu dan tidak bersentuhan fizikal dibenarkan dalam fasa kedua PPN.

Menjelaskan mengenai SOP fasa tiga pula, Ismail Sabri berkata, semua aktiviti ekonomi adalah dibenarkan beroperasi kecuali aktiviti yang berisiko tinggi dan disenaraikan dalam senarai negatif seperti spa, kecantikan dan kesihatan kuku, pub dan kelab malam.

Beliau berkata, pergerakan rentas daerah dibenarkan sepanjang fasa tiga manakala pergerakan rentas negeri masih tidak dibenarkan.

Katanya, makan di restoran dibenarkan terhad kepada dua orang satu meja dengan mematuhi penjarakan fizikal bagi tempoh tersebut dan bagi pengangkutan awam seperti teksi dan perkhidmatan e-hailing, serta kenderaan persendirian, jumlah kapasiti ditingkatkan kepada tiga orang termasuk pemandu.

“Pasar malam, pasar tani, pasar minggu dan pasar tamu juga dibenarkan beroperasi mengikut SOP semasa. Salon kecantikan turut dibenarkan beroperasi ketika di fasa tiga dengan mematuhi SOP ketat yang telah ditetapkan,” katanya.

Dalam pada itu, beliau berkata, pembukaan sektor pendidikan termasuk sekolah, institusi pengajian tinggi awam dan swasta, institusi latihan kemahiran dan institusi-institusi pendidikan lain di bawah Kementerian Pendidikan (KPM), Kementerian Perumahan dan Kerajaan Tempatan (KPKT) dan Kementerian Pembangunan Luar Bandar (KPLB) serta agensi lain tertakluk kepada takwim KPM dan Kementerian Pengajian Tinggi (KPT) serta penilaian risiko semasa KKM.

“Aktiviti sosial masih tidak dibenarkan semasa fasa tiga. Bagaimanapun, kelonggaran untuk menerima tetamu atau pelawat di kediaman dibenarkan terhad kepada 10 orang pada satu-satu masa.

“Aktiviti pelancongan dibenarkan dengan syarat pelancongan dalam negeri sahaja. Pembukaan tarikan pelancong masih tertakluk kepada penilaian risiko semasa dan SOP yang ketat. Industri kreatif juga dibenarkan di fasa tiga, sebagai contoh acara langsung tanpa penonton,” katanya.

Fasa empat pula katanya dapat dilaksanakan apabila bilangan kes COVID-19 rendah, sistem kesihatan awam pada tahap selamat dan program vaksinasi telah mencapai tahap imuniti kelompok.

“Fasa terakhir ini akan membolehkan kita semua kembali semula kepada norma kehidupan seharian yang mana hampir kesemua sektor dibenarkan sepenuhnya, tertakluk kepada SOP sedia ada yang telah ditetapkan,” katanya. – Bernama